Tenaga Ombak sebagai Tenaga Masa Hadapan

Untuk mendapatkan maklumat terkini, ikuti kami melalui Telegram

Kajian menunjukkan tenaga fosil akan habis dalam kurun ini. Beberapa penyelidik menjangkakan tenaga ini akan habis sekitar tahun 2040 hingga tahun 2060. Sementara itu, sumber arang batu pula diramal akan habis pada tahun 2112. Hal ini amat membimbangkan memandangkan kadar penggunaan tenaga dunia dijangka meningkat sebanyak 28 peratus dari tahun 2015 hingga tahun 2040.

Gas dan arang batu merupakan sumber utama bagi penjanaan tenaga elektrik di Malaysia. Tenaga Nasional Berhad (TNB) menyasarkan pengurangan sehingga 50 peratus penggunaan arang batu pada tahun 2035 dan sifar arang batu pada 2050. Apakah penyelesaiannya? Sudah pastinya, tenaga boleh diperbaharui adalah cara terbaik untuk menyelesaikan masalah ini. Hal ini kerana tenaga ini secara teorinya tidak akan habis dan bersifat mesra alam sekitar. Terdapat beberapa jenis tenaga boleh diperbaharui seperti tenaga solar, angin, hidro, biojisim, geoterma dan ombak atau laut.  Persoalannya, tenaga yang manakah lebih sesuai untuk digunakan di Malaysia?

Penulis berpendapat tenaga yang paling baik dan sesuai untuk digunakan di Malaysia ialah tenaga ombak. Kajian oleh beberapa pengkaji antarabangsa pada tahun 2008 menunjukkan bahawa nilai simpanan tenaga ombak adalah sebanyak dua kali penggunaan tenaga elektrik sedunia. Maka, dapat dibayangkan bahawa tenaga ombak ini dapat digunakan sebagai sumber tenaga bukan sahaja di Malaysia, bahkan di seluruh dunia. Tenaga ini juga mempunyai simpanan yang lebih tinggi berbanding dengan tenaga solar dan angin. Hal ini menjadikan tenaga ini wajar untuk diterokai, apatah lagi Malaysia ialah sebuah negara yang dikelilingi dengan Laut China Selatan.

Sistem yang digunakan untuk menangkap tenaga ombak dipanggil sebagai penukar tenaga ombak atau wave energy converter (WEC). Secara umumnya, WEC dibahagikan kepada tiga jenis, iaitu sistem turus air berayun atau oscillating water column (OWC), larian atas atau overtopping dan jasad berayun atau oscillating bodies yang setiap satunya mempunyai prinsip operasi yang tersendiri.

Sistem OWC ialah sistem yang paling terkenal dan menonjol sebagai penukar tenaga ombak. Cara kerja sistem ini juga agak mudah. Apabila berlaku lurah dan rabung ombak yang melanggar dinding kebuk udara, hal ini akan menyebabkan berlakunya kenaikan dan penurunan turus di dalam ruang OWC. Proses ini akan menyebabkan udara di ruang kebuk OWC dimampatkan dan dikembangkan. Udara ini kemudiannya akan masuk dan keluar di kawasan turbin dan bertindak menolak bilah pada turbin yang akan memutarkan generator dan sekali gus menghasilkan tenaga elektrik.

Turbin yang digunakan dalam sistem OWC ialah turbin angin yang berputar pada satu arah sahaja walaupun berlaku pergerakan angin keluar dan masuk. Sistem ini juga tidak mempunyai sebarang komponen bergerak di dalam air. Hal ini menyebabkan sistem ini memberikan kesan yang minimum kepada ekosistem lautan.

Loji Mutriku yang terletak di Sepanyol merupakan antara loji terawal menggunakan konsep OWC. Loji ini menghasilkan kuasa sebanyak 296 kilowatt (kW). Sementara itu, loji Mighty Whale di Jepun yang menghasilkan kuasa sebanyak 110 kW juga antara loji yang terkenal menggunakan konsep ini.

Seterusnya, sistem larian atas ialah sistem yang berkonsepkan apabila berlakunya lurah dan rabung ombak, ombak akan dipaksa untuk menaiki tanjakan atau ramp. Hal ini menyebabkan sebahagian daripada air ombak tersebut akan tertolak jatuh ke dalam takungan. Air di dalam takungan yang mempunyai tenaga keupayaan yang mencukupi kemudiannya turun dan memutarkan bilah turbin yang terletak di bahagian bawah loji tersebut.

Turbin yang digunakan untuk konsep ini adalah turbin yang berbeza dengan sistem hidro biasa. Hal ini disebabkan oleh turbin ini perlu berfungsi pada turus yang rendah, iaitu dalam julat 0.4 meter hingga tiga meter sahaja.

Loji TAPCHAN di Norway merupakan yang terawal menggunakan konsep larian atas dan mampu memberikan kuasa sebanyak 350 kW. Loji yang paling berjaya menggunakan konsep larian atas ini ialah loji Wave Dragon di Denmark yang dapat menghasilkan kuasa sebanyak 940 kW.

Konsep jasad berayun pula berlaku apabila terdapat aliran lurah dan rabung ombak, boya akan dipaksa untuk bergerak secara menegak, iaitu dari atas dan ke bawah. Pergerakan ini menyebabkan omboh di dalam sistem yang dipegang oleh tiub pemegang turut bergerak atas dan bawah lalu menghasilkan tenaga kinetik. Tenaga kinetik ini kemudian ditukarkan kepada tenaga elektrik melalui alat power take off (PTO).

Konsep jasad berayun paling cekap berbanding di antara dua sistem sebelum ini  dan tidak menggunakan sebarang turbin. Walau bagaimanapun, pembinaan sistem ini lebih kompleks kerana terdapat keperluan untuk mewujudkan sistem agihan tenaga elektrik di dalam laut dan sistem binaannya yang tenggelam di dalam lautan.

Contoh loji yang menggunakan sistem jasad berayun ialah Loji PowerBuoy di Amerika Syarikat yang dapat menghasilkan kuasa sebanyak 50 kW. Loji Archimedes Wave Swing yang terletak di Portugal merupakan loji paling terkenal menggunakan kerana dapat menghasilkan kuasa sebanyak 2 megawatt.

Cabaran utama bagi ketiga-tiga konsep ini ialah sistemnya yang masih di tahap sederhana belum matang. Apatah lagi kajian terhadap tenaga dari lautan ini hanya bermula sekitar tahun 1960 berbanding dengan konsep lain yang sudah lama atau matang. Oleh itu, masih terdapat banyak ruang untuk dikaji dan diselidik supaya konsep ini dapat menangkap tenaga ombak dengan lebih cekap.

Di Malaysia, terdapat banyak kajian yang membuktikan bahawa tenaga ini sangat sesuai untuk diaplikasikan. Hanya pemilihan jenis WEC yang sesuai sahaja yang perlu difikirkan supaya sistem tersebut dapat menghasilkan tenaga pada tahap optimum. Maka, di sinilah terdapatnya keperluan untuk para saintis, jurutera dan ahli teknologi perlu bergabung tenaga untuk menghasilkan loji yang sesuai di Malaysia.

Tidak menghairankan jika dalam tempoh 20 tahun hingga 30 tahun akan datang, tenaga ombak mampu menjadi tenaga utama di Malaysia. Hal ini sekali gus memberikan sinar harapan kepada sasaran TNB untuk mencapai  aspirasi sifar arang batu menjelang tahun 2050.


Kit Ujian Pantas Buatan Malaysia Peroleh Skor Ketepatan 100 Peratus

Untuk mendapatkan maklumat terkini, ikuti kami melalui Telegram

George Town – Medical Innovation Ventures Sdn. Bhd. (Mediven) mengumumkan kit ujian pantas (RTK) Antigen ProDetect® COVID-19 keluarannya memperoleh skor ketepatan 100 peratus dalam Program Penilaian Kualiti Luar (EQAP) yang dikendalikan oleh European Society untuk penilaian kualiti luaran (EsFEQA).

Pengarah Operasi Mediven, Dr. Lim Li Sze memaklumkan kit tersebut sebagai alat saringan awal yang bernilai tinggi disahkan oleh EQAP sebagai alat yang mampu mengekalkan kualiti serta ketekalannya dalam menghasilkan ketepatan tahap tinggi.

Memandangkan penularan varian Omicron yang semakin membimbangkan, pengesanan awal, pengasingan dan rawatan kepada mereka yang dijangkiti adalah penting dan bagi mencegah penularan jangkitan COVID-19.

Sebanyak 122 buah klinik kesihatan dan hospital awam yang menggunakan RTK Antigen ProDetect® COVID-19 telah mengambil bahagian dalan EQAP. Kit ujian tersebut menyediakan keputusan ujian dalam tempoh 20 minit dan mampu mengesan semua varian yang membimbangkan, termasuklah Delta dan Omicron.

“Pencapaian Mediven dalam penilaian EQAP mencerminkan dedikasi dan misi syarikat untuk menyediakan teknologi diagnostik yang canggih,” ujar Ariff Ismail selaku Pengarah Eksekutif Mediven.

Mediven ialah syarikat diagnostik perubatan di Pulau Pinang yang membangunkan, mengeluarkan dan memasarkan ujian molekul diagnostik klinikal berkualiti tinggi dan pantas.

Baru-baru ini, Mediven juga bekerjasama dengan MyDocLab melalui aplikasi penjagaan kesihatan bagi membolehkan sekolah, badan korporat dan individu mengurus pekerja dan status kesihatan diri dengan mudah dan efektif. Aplikasi tersebut membolehkan pelaporan ujian pantas antigen dilakukan dengan mudah bagi tujuan rentas sempadan antarabangsa di samping menjana laporan rasmi yang diakui profesional untuk Laluan Perjalanan Vaksin (VTL).


MOSTI-KSTI Lancar Program Rintis Sandbox Digital loT

Kota Kinabalu – Kementerian Sains, Teknologi dan Inovasi (MOSTI) dan Kementerian Sains, Teknologi dan Inovasi Sabah (KSTI) telah melancarkan Program Rintis Sandbox Digital IoT (Sandbox IoT) yang pertama di Borneo dan kelapan di Malaysia. Program ini bertujuan untuk merancakkan pembangunan inovasi serta menggalakkan penyelidikan dan pembangunan dalam bidang sains, teknologi dan inovasi (STI).

Sandbox IoT dijangka menggalakkan pembabitan belia untuk menguji idea teknologi baharu yang dapat memacu ekonomi negeri, meningkatkan produktiviti sektor awam dan swasta serta secara langsung menggalakkan pembudayaan STI, selain mewujudkan lebih banyak peluang pekerjaan berkemahiran tinggi.

Menurut Menteri MOSTI, Yang Berhormat Datuk Seri Dr. Adham Baba, percambahan aplikasi IoT dalam industri di Sabah dijangka bakal menyumbang sebanyak RM9.8 bilion kepada pendapatan negara menjelang tahun 2025.

Sandbox IoT akan bertindak sebagai pusat bersepadu untuk penyelesaian berasaskan IoT yang dilengkapi dengan perkhidmatan dan kemudahan sokongan seperti ujian kebolehoperasian dan pembangunan produk serta perkhidmatan IoT. Usaha pendigitalan ini akan memberikan manfaat kepada sektor seperti perkhidmatan, pertanian, perlombongan, dan pelancongan.

Tambah beliau lagi, antara impak awal yang disasarkan terhadap Sandbox IoT ini ialah pembangunan 20 proof-of-concept melalui pelaksanaan 50 program pembangunan kapasiti yang melibatkan masyarakat setempat. Penggunaan aplikasi IoT juga adalah selaras dengan inisiatif kerajaan pusat untuk menerima pakai Revolusi Industri 4.0 dalam pelbagai sektor utama di seluruh negara.

Menteri KSTI, Yang Berhormat Datuk Haji Yakub Khan pula menyatakan bahawa pelancaran program tersebut merupakan sebahagian daripada pengisian menerusi Pelan Pembangunan Sabah Maju Jaya dalam menggalakkan pembudayaan sains, teknologi dan inovasi dalam kalangan masyarakat.

Sandbox IoT ini akan menjadi platform kepada usahawan digital untuk menghasilkan dan menguji produk yang dihasilkan sebelum digunakan.

Majlis pelancaran Sandbox IoT telah disempurnakan pada 1 Mac 2022 oleh Menteri KSTI. Majlis tersebut juga turut menyaksikan pemeteraian Memorandum Persefahaman antara KSTI dengan Universiti Teknologi MARA Cawangan Sabah serta KSTI dengan Malaysian Research Accelerator for Technology and Innovation (MRANTI).

Kerjasama antara MRANTI dengan KSTI akan menumpukan sokongan pengkomersialan kepada pengamal teknologi tempatan, dan seterusnya menjana peluang ekonomi baharu untuk rakyat Sabah dengan mencipta peluang pekerjaan berkemahiran tinggi.

Turut hadir dalam majlis tersebut ialah Ketua Setiausaha MOSTI, Yang Berbahagia Datuk Zainal Abidin Abu Hassan.


Fonon Menjana Tenaga Getaran dalam Peranti Termoelektrik

Untuk mendapatkan maklumat terkini, ikuti kami melalui Telegram

Fonon dalam cabang ilmu fizik jirim memeluwap atau condensed matter physics ditakrifkan sebagai unit bagi tenaga getaran atom dalam kekisi hablur. Foton dan fonon boleh dibezakan dari segi tenaga dan bentuk getaran, jenis gelombang dan perlakuannya. Foton dikaitkan dengan tenaga getaran zarah yang membawa cahaya atau sinaran dalam gelombang elektromagnet. Fonon pula lebih sinonim dengan tenaga getaran dalam gelombang bunyi.

Selain itu, foton dianggap sebagai gelombang serta zarah dan merupakan entiti yang dapat dilihat secara fizikal seperti sinar-X dan sinaran inframerah. Fonon pula ialah mod getaran yang berlaku dalam sesuatu bahan dan tidak dapat dilihat secara fizikal. Zarah yang membawa cahaya atau sinaran elektromagnetik dalam foton tidak berinteraksi sama sekali (jika mempunyai panjang gelombang yang berbeza). Fonon dengan panjang gelombang yang berbeza dapat berinteraksi dan bercampur ketika saling berlanggar, lalu menghasilkan panjang gelombang yang berbeza dan mewujudkan kerancuan yang sukar untuk diramal dan dikawal.

Secara umumnya, para penyelidik dan jurutera menginovasikan ciptaan peralatan pintar dengan menggabungkan pelbagai peranti elektronik bersaiz mikro. Namun begitu, peningkatan kelajuan dan ingatan (memory) sesuatu peralatan secara berterusan akan menghasilkan haba. Berdasarkan konsep fonon dan pengaliran haba melalui hablur, bahan yang boleh nyah haba dicipta bagi meningkatkan kecekapan peralatan elektrik. Persoalannya, bagaimana fonon ini terhasil? Apabila peredaran haba yang bergerak dalam bahan pepejal (analogi bagi satu peranti elektronik dalam peralatan pintar) perlu dikawal, kebiasaannya hal tersebut dianggap sebagai proses aliran zarah.

Bagi memahami bagaimana haba menyebar melalui bahan, pertimbangkan haba seperti bunyi. Melalui pertimbangan ini, pergerakan atau getaran atom (zarah terkecil dalam pepejal) dalam kekisi dapat difahami dengan lebih mudah. Secara umum, bunyi ialah gangguan tenaga mekanik yang merambat melalui jirim dalam bentuk gelombang. Perambatan gelombang ini dibahagikan berdasarkan beberapa jenis jirim, iaitu pepejal, cecair, gas. Bagi jenis pepejal, perambatan gelombang adalah dalam bentuk mampatan dan ricih. Secara lebih terperinci, bunyi boleh diterangkan melalui ciri umum seperti frekuensi, jarak gelombang, tempoh, amplitud, kelajuan dan arah.

Frekuensi (f) didefinisikan sebagai ukuran jumlah kejadian suatu peristiwa berulang (tempoh) dalam seunit masa atau lebih mudah diungkapkan sebagai f = 1/T, iaitu T mewakili masa. Jika gelombang mempunyai halaju (ʋ) dan panjang gelombang (λ), frekuensi boleh ditakrifkan sebagai f = ʋ/λ. Getaran frekuensi yang lebih rendah adalah bersesuaian dengan bunyi, sementara getaran frekuensi yang lebih tinggi adalah bersesuaian dengan haba. Berdasarkan asas ini, boleh dirumuskan bahawa perambatan gelombang (dalam bentuk mampatan dan ricih) bagi atom dalam kekisi sesuatu pepejal berlaku pada getaran frekuensi yang lebih tinggi kerana terkait dengan penyebaran haba. Pada setiap frekuensi, prinsip mekanik kuantum menyatakan bahawa tenaga getaran mestilah gandaan dari jumlah tenaga asas (kuanta).

Konsep ini adalah sama seperti prinsip kuantum dalam foton, iaitu kuantiti tenaga tertentu yang boleh diserap atau dibebaskan oleh sesuatu sistem berkadar dengan frekuensi. Secara ringkasnya, ahli fizik menamakan tahap asas tenaga sebagai fonon, iaitu unit bagi getaran atom dalam kekisi. Apabila menyebut tentang tenaga, sudah pasti hal ini digambarkan sebagai sesuatu yang boleh dibahagikan pada tingkat yang berbeza menurut perspektif kuantum mekanik.

Secara ideal, asas bagi getaran ini boleh dianalogikan sebagai sebiji bola yang digantung pada spring. Bola mewakili atom, manakala spring mewakili kekisi dalam hablur. Spring ini akan sentiasa bergetar disebabkan oleh muatan haba yang tersimpan dalam hablur selain kehadiran daya dari luar yang mendorong bola di atas spring untuk turut sama bergetar. Getaran pada frekuensi yang sama (harmonic effect) ini boleh dikatakan sebagai gerakan harmonik ringkas (simple harmonic motion). Getaran ini boleh dinyatakan melalui persamaan hubungan sebaran. Namun begitu, secara realitinya, kebanyakan hablur dipenuhi dengan gabungan fonon yang tidak teratur (anharmonic effect) disebabkan faktor jenis dan berat atom yang berbeza dalam kekisi hablur tersebut. Selain mempunyai frekuensi yang berbeza dan bergerak dalam arah yang berbeza, semuanya saling bertindih antara satu sama lain atau disebut sebagai choppy sea.

Jika fonon tidak dapat dilihat, bagaimanakah karakter fonon dapat dicirikan? Pada kebiasaannya, sampel bahan dalam bentuk pepejal (serbuk/palet/saput tipis) bersaiz nano akan dianalisa melalui teknik pencirian spektroskopi Raman dan dibandingkan dengan teknik analisa pemodelan mekanik kuantum pengkomputeran yang dipanggil sebagai density-functional theory (DFT). Setelah dijelaskan karakter fonon secara realiti dan teknik pencirian yang boleh diguna pakai, bagaimanakah sifat fonon ini boleh dimanfaatkan untuk menyah haba dalam peralatan pintar? Mengambil contoh komputer riba dalam hal ini, komputer riba difabrikasi dengan gabungan pelbagai peranti semikonduktor seperti mikrocip. Peningkatan kelajuan dan ingatan (memory) dalam komputer riba secara berterusan akan menghasilkan haba.

Pernyataan masalah ini telah menjurus kepada idea memanipulasikan tingkah laku fonon dalam peranti semikonduktor untuk meningkatkan kadar proses nyah haba dari komputer riba melalui penggunaan peranti termoelektrik. Bahan ini bukan sahaja dapat menyah haba, bahkan dapat diguna semula untuk proses penjanaan tenaga elektrik pada suatu tahap kepanasan tertentu. Kunci utama dalam pengkajian peranti termoelektrik ialah memastikan bahan tersebut dapat mengalirkan elektrik dengan lancar melalui pergerakan elektron dan menyekat kepanasan melalui pergerakan fonon. Secara ringkasnya, dalam sesuatu aplikasi tertentu, terdapat keperluan untuk mengkaji bahan konduksi fonon yang kuat. Namun begitu, bagi sesetengah aplikasi, perkara yang ingin diberikan perhatian ialah mengurangkan penyebaran fonon.

Peranti termoelektrik berupaya menukarkan tenaga haba kepada tenaga elektrik secara langsung melalui kesan Seebeck, iaitu penghasilan perbezaan voltan yang disebabkan oleh perbezaan suhu antara dua bahan konduktor elektrik yang tidak serupa atau bahan semikonduktor. Apabila haba digunakan pada satu daripada dua bahan konduktor atau semikonduktor, maka berlaku getaran pada frekuensi yang tinggi terhadap atom dalam kekisi hablur (pergerakan fonon). Penyebaran haba ini menyebabkan elektron yang berada dalam bahan ini teruja disebabkan proses pemanasan. Oleh sebab hanya satu dari dua sisi yang dipanaskan, elektron mula bergerak ke arah sisi kedua konduktor yang lebih sejuk. Sekiranya kedua-dua konduktor disambungkan dalam bentuk litar, arus terus mengalir melalui litar. Voltan yang terhasil dari kesan Seebeck sangat kecil, iaitu dalam julat mikrovolt per Kelvin dan perbezaan ini berlaku di persimpangan suhu. Sekiranya perbezaan suhu cukup ketara, peranti ini boleh menghasilkan beberapa milivolt.

Peranti termoelektrik mempunyai pelbagai kegunaan terutamanya dalam kepesatan pembangunan Industri Revolusi 4.0 seperti sumber tenaga bagi sensor untuk aplikasi Internet Benda (IoT) atau secara amnya dikenali sebagai rangkaian sensor tanpa wayar, penggunaan semula sisa haba untuk kenderaan dan relau industri, pemulihan tenaga terma solar, pengecasan peralatan pintar di kawasan pedalaman dan penjanaan kuasa puncak. Antara kelebihan peranti termoelektrik ialah mempunyai jangka hayat yang panjang, bebas dari pencemaran bunyi dan mesra alam.

Satu daripada potensi penggunaan peranti termoelektrik dalam pemulihan mikrosistem pemulihan tenaga yang menyasarkan peningkatan tempoh jangka hayat bateri dalam komputer riba dan peningkatan kitar tugas supercapacitor bagi aplikasi rangkaian sensor tanpa wayar. Antara bahan yang berpotensi digunakan sebagai penjana termoelektrik (TEG) ialah gabungan dua jenis bahan semikonduktor yang mempunyai perbezaan suhu, iaitu panas dan sejuk dalam bentuk saput tipis berasakan sebatian tellurid (jenis-n bismut tellurid, iaitu Bi2Te3 dan jenis-p antimoni tellurid, iaitu Sb2Te3). Bahan ini berkongsi kelebihan dan sesuai dengan silikon (bahan semikonduktor utama) dalam integrasi mikroelektronik. Pada masa yang sama, bahan ini banyak digunakan dalam aplikasi industri seperti penjana dan pendingin termoelektrik konvensional.

Peranti termoelektrik dari jenis-n (Bi2Te3) dan jenis-p (Sb2Te3) ini menghasilkan kuasa elektrik dan kemudiannya, elektronik kuasa ultra rendah dengan cara melakukan pembetulan arus terus-arus terus (DC-DC rectification) dengan faktor pertukaran sebagai pembolehubah yang dimanipulasikan. Bagi tujuan ini, terdapat peningkatan pertukaran (conversion step-up) DC/DC untuk meningkatkan isyarat elektrik output yang dihasilkan dalam peranti termoelektrik.

Hasil kajian menunjukkan potensi tempoh jangka hayat bateri bagi komputer riba meningkat sebanyak tiga peratus hingga 3.8 peratus dengan kecerunan suhu 60 ºC hingga 75ºC. Sebenarnya, dalam memastikan setiap perubahan proses di peringkat aplikasi berlaku tanpa sebarang masalah, asasnya masih lagi bergantung pada keupaayaan bahan semikonduktor berfungsi mengikut mekanisma getaran atom dalam kekisi hablur Bi2Te3 dan Sb2Te3 yang berlaku pada frekuensi tinggi. Malah, faktor yang menghadkan penggunaan peranti termoelektrik dalam komputer riba secara realiti adalah disebabkan peratus keupayaannya yang masih rendah. Pelbagai kajian bersifat asas masih giat dijalankan bagi meningkatkan peratus keupayaan peranti termoelektrik pada tahap maksima.

Hal ini dapat dilaksanakan dengan menggabungkan tiga subjek utama dalam Fizik, iaitu Termodinamik, Asas Elektronik dan Fizik Keadaan Pepejal berdasarkan penyelidikan yang bertajuk Project Based Learning: Synergy in Undergraduate Physics Courses at Universiti Teknologi Malaysia di bawah Dana Teaching and Learning Research Initiative (TLRI) melalui Tabung Kewangan (Pesisir) Fakulti Sains, Universiti Teknologi Malaysia (UTM).

Sebagai kesimpulannya, tingkah laku fonon memainkan peranan utama untuk menjana tenaga getaran dalam peranti termoelektrik bagi aplikasi peralatan pintar melalui pertukaran tenaga haba kepada tenaga elektrik. Penekanan dan kajian mendalam terhadap aspek fundamental melalui gabungan tiga subjek utama dalam Fizik dapat meningkatkan capahan aplikasi peranti termoelektrik secara realiti.

Aimuni Muhammad Rawi merupakan pelajar Tahun 2, Sarjana Muda Sains Fizik (SSCZ), UTM, Skudai, Johor.

Dr. Siti Salwa Alias merupakan ahli kumpulan penyelidik Advanced Optical Materials Research Group (AOMRG), ahli Jawatankuasa The Malaysian Solid State Science & Technology Society (MASS) Chapter UTM dan Pensyarah Kanan di Jabatan Fizik, Fakulti Sains, UTM, Skudai, Johor.


KKM Terima Sumbangan Peralatan Perubatan RM28 Juta

Untuk mendapatkan maklumat terkini, ikuti kami melalui Telegram

Johor Bahru – Kementerian Kesihatan Malaysia (KKM) menerima sumbangan peralatan perubatan bernilai lebih RM28 juta daripada Yayasan Sultan Ibrahim Johor (YSIJ) dengan kerjasama Yayasan Temasek dari Singapura.

Sultan Johor, Duli Yang Maha Mulia (DYMM) Sultan Ibrahim Almarhum Sultan Iskandar berkenan menyampaikan sumbangan tersebut kepada Menteri Kesihatan, Yang Berhormat (YB) Khairy Jamaluddin di Istana Pasir Pelangi hari ini.

Sumbangan yang melibatkan pelbagai peralatan perubatan itu adalah untuk kegunaan hospital kerajaan dalam merawat pesakit dan memberi sokongan berterusan terhadap usaha mencegah penularan wabak COVID-19.

Menerusi catatan dalam laman Facebook DYMM Sultan Ibrahim, baginda bertitah KKM menerima 400 unit ventilator tekanan salur udara dwipositif (BIPAP) bernilai lebih RM8 juta.

Selain itu, Jabatan Kesihatan Negeri Johor (JKNJ) turut menerima pelbagai peralatan perubatan seperti pelindung muka, pelitup muka KN95, ventilator, mesin dialisis, swabbing mobile dan BIPAP yang bernilai lebih RM10 juta. Sebelum ini, JKNJ turut menerima pelbagai peralatan perubatan lain.

Sementara itu, menerusi ciapan Twitter YB Khairy Jamaluddin, KKM berbesar hati menerima sumbangan tersebut dan menjunjung setinggi-tinggi kasih kepada DYMM Sultan Johor yang berkenan menyempurnakan sumbangan tersebut.

Turut berangkat dalam majlis ini ialah Duli Yang Amat Mulia Mejar Jeneral Tunku Ismail Sultan Ibrahim, Tunku Mahkota Johor. Pengarah Jabatan Kesihatan Negeri Johor, Dato’ Dr. Aman Rabu dan Ahli Pemegang Amanah YSIJ, Dato’ Avinderjit Singh Harjit Singh turut hadir mengiringi baginda.


Bahaya Memandu Ketika Mengantuk

Pemanduan jarak jauh biasanya akan menyebabkan pemandu berasa mengantuk dan letih. Walaupun kebanyakan orang mengetahui akan hal ini, pemandu masih bersikap sambil lewa tentang bahayanya memandu dalam keadaan sedemikian. Memandu dalam keadaan mengantuk sama seperti memandu dalam keadaan mabuk.

Orang yang memandu selepas berjaga selama 17 jam hingga 19 jam akan menunjukkan prestasi pemanduan yang lebih buruk daripada pemandu yang mempunyai paras alkohol dalam darah sekitar 0.05 peratus. Berjaga selama 24 jam tanpa tidur pula adalah bersamaan dengan mempunyai paras alkohol dalam darah sekitar 0.10 peratus. Hal ini jauh lebih tinggi daripada had yang dibenarkan oleh undang-undang, iaitu sekitar 0.08 peratus.

Pemandu yang keletihan mungkin akan terlelap sejenak, iaitu apabila pemandu tertidur selama beberapa saat. Keadaan ini sangat berbahaya kerana kegagalan untuk kekal berjaga selama lima saat ketika memandu pada kelajuan 90 km/jam bererti kita memandu sejauh 120 meter sambil tidur. Tempoh ini boleh mengakibatkan kemalangan. Individu yang terlelap sejenak biasanya mengalami tanda amaran awal seperti kerap menguap dan mengelipkan mata, berat mata dan rengsaan mata. Tanda bahaya mutlak adalah jika kita tertidur selama beberapa saat, yang mungkin disebabkan oleh keadaan yang dikenali sebagai terlelap sejenak (microsleep). Pekerja syif, pemandu lori atau trak komersial dan peniaga yang sentiasa melakukan perjalanan atau pemandu kenderaan di bawah umur 25 tahun merupakan kumpulan yang paling berisiko dan terdedah kepada rasa mengantuk semasa memandu.

Tidur adalah satu-satunya penawar untuk keletihan dan mengantuk. Kebanyakan orang dewasa memerlukan tidur sekurang-kurangnya tujuh jam sehari, manakala remaja pula memerlukan tidur sekurang-kurangnya lapan jam. Pemandu yang tidur kurang daripada empat jam berisiko terhadap kemalangan sepuluh kali ganda berbanding dengan pemandu yang mendapat tidur secukupnya. Oleh itu, jangan mulakan perjalanan jarak jauh jika tidak mendapat tidur yang mencukupi atau selepas mengalami tekanan besar. Apabila melakukan perjalanan jauh, pemandu perlu melelapkan mata seketika setiap empat jam. Walaupun begitu, tidur pendek ini hanyalah perlu diambil sekitar 15 minit hingga 20 minit sahaja.

Selain itu, pemandu perlu menyesuaikan masa memandu atau perjalanan untuk mengelakkan titik rendah biologi tubuh, yang ditentukan oleh ritma sirkadian. Titik rendah biologi biasanya adalah antara pukul 2.00 pagi hingga 5.00 pagi dan sekitar pukul 1.00 petang hingga 3.00 petang. Seboleh-bolehnya elakkan daripada memandu untuk jarak yang jauh pada waktu kritikal ini.

Satu daripada petua memandu jarak jauh yang paling penting ialah pemandu perlu memastikan diri dapat berehat pada sela yang tetap. Pemandu juga perlu berhenti rehat selepas memandu bagi setiap dua jam pemanduan ataupun sekitar 160 kilometer (100 batu) jarak perjalanan. Pemandu boleh bersantai dan keluar daripada kenderaan untuk seketika. Berjalan beberapa langkah sambil menghirup udara segar bukan sahaja dapat memberikan peluang untuk meregangkan anggota tubuh, malah boleh meningkatkan bekalan oksigen ke dalam aliran darah. Hal ini meningkatkan kemampuan pemandu untuk menumpukan sepenuh perhatian dalam pemanduannya. Pemandu juga boleh berhenti rehat di kawasan rehat dan rawat dan hentian. Jangan lupa juga untuk menyegarkan diri dengan membasuh muka sebelum menyambung perjalanan.

Sementara itu, makanan yang sesuai turut mempengaruhi keadaan pemandu. Jangan memandu ketika lapar atau kenyang. Makan sedikit kudapan ketika memandu kerana dapat memberikan tenaga. Walau bagaimanapun, berhenti untuk makan banyak adalah tidak digalakkan kerana keadaan ini akan mengundang rasa mengantuk. Pemandu juga perlu sentiasa minum air dengan secukupnya. Tindakan ini harus dilakukan sepanjang masa dan bukan ketika memandu sahaja. Pengambilan alkohol mestilah dielakkan kerana boleh menjejaskan lagi keupayaan seseorang itu untuk berjaga dan membuat keputusan. Memandu selepas minum alkohol walaupun hanya segelas boleh menjejaskan tahap keletihan seseorang.

Ada baiknya sekiranya pemandu dapat melakukan perkara lain ketika memandu jarak jauh selagi aktiviti ini tidak mengalihkan perhatiannya daripada jalan raya. Sebagai contohnya, audio yang menarik dapat menyegarkan minda pemandu ketika memandu. Selain itu, adalah lebih baik jika pemandu mempunyai rakan untuk berbual atau seseorang yang dapat menghiburkan dan sedar jika pemandu mula berasa letih. Dalam senario yang ideal, rakan tersebut boleh mengambil alih pemanduan dan tiba di destinasi dengan selamat.

Kita juga perlu berhati-hati apabila memandu selepas mengambil ubat-ubatan tertentu. Sebagai contohnya, ubat tidur, ubat psikoaktif, analgesik, dan ubat alergi memberikan kesan terhadap kesihatan pemandu. Begitu juga jika pemandu mengalami keadaan perubatan seperti keletihan kronik atau gangguan tidur. Pemandu digalakkan untuk menghubungi doktor atau ahli farmasi jika berasa tidak pasti dengan kesan ubat tersebut. Jika pemandu mengalami masalah tidur yang kerap, dapatkan nasihat daripada doktor untuk mengetahui penyebab masalah tersebut. Kadangkala simptom kecil seperti keletihan juga boleh menjadi tanda masalah kesihatan yang lebih besar, misalnya apnea tidur atau narkolepsi.

Terdapat beberapa cara yang boleh mengurangkan rasa mengantuk semasa memandu. Walau bagaimanapun, cara ini terpakai untuk jangka masa pendek sahaja dan mungkin akan kembali kepada keadaan asal selepas beberapa ketika. Caranya adalah dengan minum minuman seperti kopi, teh atau minuman isotonik. Minuman ini dikatakan boleh meningkatkan daya fokus selain membekalkan tenaga. Terdapat kajian yang menunjukkan bahawa kafein mengambil masa hingga 30 minit untuk memberikan kesannya dan mengurangkan rasa mengantuk. Namun begitu, jumlah kafein di dalam setiap cawan mungkin berbeza.

Selain kopi, pemandu juga boleh menyediakan snek dan makanan ringan seperti kekacang, gula-gula atau potongan buah kerana mengunyah itu dapat mengelakkan rasa mengantuk. Seterusnya, pemandu juga boleh membuka tingkap semasa memandu. Bunyi angin yang kuat serta angin sejuk yang menerpa muka mampu membuatkan pemandu berasa segar semula. Radio juga boleh membantu pemandu bagi mengelakkan rasa mengantuk dan sunyi dengan syarat tidak memilih lagu yang mendayu-dayu. Pemandu juga boleh menguatkan bunyi radio itu jika perlu.

Sekiranya pemandu masih berasa letih, maka perlulah berhenti memandu. Tangguhkan sebentar perjalanan dan meneruskan perjalanan selepas berehat. Cara yang terbaik untuk menangani masalah kekurangan tidur adalah dengan mendapatkan tidur yang mencukupi.

Profesor Madya Ir. Dr. Nur Izzi Md Yusoff ialah pensyarah di Jabatan Kejuruteraan Awam, Universiti Kebangsaan Malaysia.


Amaran Ribut Petir, Hujan Lebat dan Angin Kencang di Semenanjung Malaysia dan Sabah

Untuk mendapatkan maklumat terkini, ikuti kami melalui Telegram

Petaling Jaya – Jabatan Meteorologi Malaysia telah mengeluarkan amaran ribut petir, hujan lebat dan angin kencang yang dijangka berlaku di beberapa buah negeri di Semenanjung Malaysia dan Sabah. Kawasan yang terlibat adalah seperti yang berikut:

1. Kedah (Yan, Kuala Muda, Baling, Kulim, dan Bandar Baharu)

4. Pahang (Raub, Bentong, Temerloh, Maran, Bera, dan Rompin)

10. Johor (Tangkak, Segamat, Muar, Batu Pahat, Kluang, Pontian, Kulai, dan Johor Bahru)

11. Sabah: Pantai Barat (Tuaran dan Ranau) dan Sandakan (Tongod)


Banjir Kilat di Kuala Lumpur Akibat Hujan Lebat Berterusan

Kuala Lumpur – Kejadian hujan lebat berterusan bermula pada pukul 2.30 petang ini telah menyebabkan berlakunya banjir kilat di beberapa jalan utama di pusat bandar Kuala Lumpur, Jalan Batu Bata, Kg Periuk, Kg Pasir Baru dan Kolej Telekom.

Menerusi kenyataan media Menteri Alam Sekitar dan Air, Yang Berhormat Dato’ Sri Tuan Ibrahim Tuan Man berkata hujan lebat yang luar biasa ini menyebabkan kejadian banjir akibat sistem perparitan sedia ada tidak dapat menampung kapasiti aliran air yang tinggi.

Bacaan hujan yang tinggi direkodkan di Stesen Taman Desa SMART dan Stesen Air Panas, Kuala Lumpur masing-masing dengan bacaan sebanyak 106.5 milimeter dan 155 milimeter dalam tempoh dua jam.

Aras air Sungai Gombak di Stesen Jalan Tun Razak adalah pada aras bahaya dengan bacaan 31.99 meter, manakala Sungai Gombak di Jalan Parlimen menunjukkan bacaan sebanyak 30.38 meter dan Sungai Klang di Stesen Jambatan Tun Perak mencatatkan bacaan sebanyak 30.12 meter.

Beliau berkata, insiden banjir kilat ini juga menyebabkan kawasan tempat letak kereta di Lebuhraya Besraya ditenggelami air hingga kedalaman 0.6 meter. Dianggarkan sebanyak 103 buah rumah telah terjejas di sekitar Kampung Periuk dan Kampung Pasir Baru, Kuala Lumpur.

“Semua infrastuktur sistem kawalan banjir di bawah Jabatan Pengairan dan Saliran Wilayah Persekutuan (JPSWPKL) seperti seperti rumah pam, pintu kawalan air, siren, kolam takungan dan lencongan banjir telah beroperasi dengan baik mengikut prosedur operasi standard. Untuk makluman, lencongan terowong SMART telah diaktifkan kepada Mod 2B pada pukul 3.40 petang, Mod 2 pada pukul 3.58 petang dan seterusnya Mod 3 pada pukul 4.44 petang,” ujar beliau.

Bagi mengurangkan risiko banjir kilat ini, JPSWPKL sedang melaksanakan kerja pembaikan dan menaik taraf kolam takungan banjir di sekitar Wilayah Persekutuan Kuala Lumpur.

Beliau turut mengingatkan orang ramai supaya lebih berhati-hati dan peka dengan bunyi siren amaran banjir. Sekiranya hujan lebat serta air laut pasang berlaku serentak, orang ramai perlu bersedia untuk berpindah ke tempat selamat dan mematuhi arahan pihak berkuasa dari semasa ke semasa.


Glaukoma Pencuri Penglihatan Senyap

Organ mata merupakan anugerah yang amat bermakna kepada setiap insan, khususnya para wanita. Mata suatu aset pesona yang memukau tetapi mata juga membuatkan wanita terpedaya, menjadi boros dan tidak berhemah. Bersempena dengan sambutan Hari Wanita Sedunia 2022, menerusi slot Selamat Pagi Malaysia, telah dikongsikan beberapa langkah untuk mengesan gejala glaukoma, pencegahan dan rawatan yang diberikan kepada pesakit yang menghidap glaukoma oleh Dr. Fatin Hanisah Firman, Pensyarah dan Doktor Pakar Mata, Hospital UiTM.

Menurut beliau, glaukoma ialah penyakit pada saraf mata yang berlaku kepada manusia dan boleh menyebabkan kebutaan. Keadaan ini berlaku disebabkan oleh medan penglihatan mata seseorang itu menjadi semakin sempit dan perlu dicegah sebelum menjadi lebih buruk yang akan memberikan kesan kepada bahagian tengah mata dan boleh menjadi buta.

Jelas beliau lagi, penyakit glaukoma ini sebenarnya boleh dielakkan sekiranya dapat dikesan lebih awal oleh pesakit. Oleh sebab itu, kesedaran tentang glaukoma ini perlu dipertingkatkan. Hal ini kerana jika penyakit ini dapat dikesan pada peringkat awal, rawatan yang diberikan kepada pesakit dapat mengelakkan pesakit daripada mengalami komplikasi kebutaan.

Tambah beliau, terdapat perbezaan antara rabun, katarak dan glaukoma. Rabun ialah struktur mata dalam keadaan normal, namun begitu mata tidak dapat melihat dengan jelas akan sesuatu objek. Katarak pula melibatkan kanta mata dalam keadaan legap yang menyebabkan keadaan cahaya tidak dapat masuk ke dalam mata, manakala glaukoma ialah keadaan penyakit yang dialami oleh bahagian saraf mata, iaitu di bahagian belakang di sebelah luar mata. Kerosakan saraf ini tidak boleh dipulihkan disebabkan oleh kecederaan yang telah berlaku kepada kepala saraf.

Glaukoma tidak bergejala kepada sesetengah individu. Pada kebiasaannya, glaukoma dapat dikenal pasti tanpa disengajakan semasa membuat pemeriksaan atau saringan mata. Disebabkan oleh tidak bergejala, glaukoma dianggap sebagai pencuri penglihatan senyap oleh pakar mata.

Katanya lagi, saringan mata amat penting dilakukan oleh individu yang berusia 40 tahun dan ke atas, khususnya individu yang menghidap kencing manis atau mempunyai ahli keluarga atau keturunan yang menghidap penyakit glaukoma. Golongan ini berisiko tinggi dan hendaklah segera mendapatkan pemeriksaan. Penyakit ini biasanya berlaku kepada individu yang lebih berumur, namun dalam sesetengah keadaan, bayi dan remaja atau golongan muda juga boleh mengalami glaukoma. Ibu bapa haruslah sentiasa peka dengan keadaan mata bayi dan anak-anak mereka agar dapat mengesan glaukoma dengan lebih awal.

Mengulas lebih lanjut berkaitan dengan glaukoma, keadaan tekanan mata juga merupakan satu daripada faktor individu mengalami penyakit ini selain gejala seperti sakit pada mata, pening, loya, dan muntah. Kesedaran kepada masyarakat umum tentang pemeriksaan dan saringan mata terus dilaksanakan oleh pihak Hospital UiTM dan pusat kesihatan. Tindakan ini bagi memastikan glaukoma dapat didiagnosis lebih awal dan rawatan susulan boleh diberikan agar dapat memperlahankan atau memberhentikan kerosakan pada saraf mata.

Sementara itu, bersempena dengan Hari Glaukoma Sedunia pada 6 Mac setiap tahun, Hospital UiTM telah menyediakan ruang kepada orang awam untuk membuat janji temu bagi membuat pemeriksaan dan saringan mata bermula pada 6 Mac 2022 hingga 12 Mac 2022. Orang awam boleh melayari laman web Hospital UiTM untuk mendapatkan maklumat lanjut.


Trend Pendidikan Era Revolusi Industri 4.0

Untuk mendapatkan maklumat terkini, ikuti kami melalui Telegram

Era digital memberikan tampak yang begitu besar terhadap kehidupan dewasa ini. Banyak sektor yang mengalami transformasi dan kemajuan melalui kepesatan teknologi yang wujud dalam Revolusi Industri 4.0. Pertembungan antara manusia, mesin dan sumber tenaga lain telah menjadikan teknologi maklumat dan komunikasi memberikan kesan kepada pelbagai sektor termasuklah sistem pendidikan.

Menerusi dunia digital, penggunaan inovasi teknologi menjadikan kehidupan sosial dan amalan seharian lebih mudah daripada sebelum ini. Penggunaan teknologi telah menunjukkan kesan positif bukan sahaja terhadap gaya hidup, tetapi juga telah memberi impak kepada bidang pendidikan.

Sektor pendidikan juga dipengaruhi oleh proses pengajaran dan pembelajaran yang disokong oleh teknologi. Perkembangan sistem digital dalam pembelajaran semakin mendapat perhatian, terutamanya di peringkat pengajian tinggi. Walaupun kebanyakan tenaga pengajar di seluruh dunia masih menggunakan kaedah konvensional dalam pengajaran mereka, namun alat bantu teknologi juga sering digunakan secara efektif di dalam kelas. Penerapan elemen multimedia seperti video, audio, grafik dan teks mendedahkan pelajar kepada persekitaran pembelajaran yang menarik. Di samping itu, aplikasi laman web sebagai platform pembelajaran juga menggalakkan pembelajaran kendiri dalam kalangan pelajar.

Berdepan dengan Revolusi Industri 4.0, sistem pendidikan berdepan dengan cabaran untuk membentuk generasi yang kreatif, inovatif dan kompetitif.Â  Perkara ini dapat dicapai melalui aplikasi teknologi sebagai medium yang menyumbang hasil yang positif mengikut arus perdana. Menurut Fisk (2017), terdapat sembilan trend pendidikan era Revolusi Industri 4.0, iaitu:

Pelajar mempunyai lebih banyak peluang untuk pembelajaran jarak jauh dan secara kendiri melalui E-pembelajaran. E-pembelajaran ialah pembelajaran secara dalam talian melalui penggunaan Internet untuk mengakses bahan pembelajaran, berinteraksi dengan kandungan, pengajar, dan rakan pelajar

Pelajar menggunakan bahan bantu pembelajaran atau peralatan yang bergantung kepada kemahiran pelajar dalam sesi pembelajaran. Pelajar yang menghadapi kesukaran dalam mata pelajaran akan mendapat peluang untuk menyelesaikan lebih banyak latihan sehingga mereka dapat mencapai tahap prestasi yang diperlukan. Pelajar juga disediakan dengan latihan pengukuhan semasa proses pembelajaran secara kendiri berlangsung. Hal ini dapat menghasilkan pengalaman pembelajaran yang positif dan mengurangkan jumlah pelajar yang hilang motivasi diri terhadap kemampuan akademik mereka.

Walaupun setiap mata pelajaran yang diajar bertujuan untuk mencapai objektif yang sama, namun kaedahnya menjurus kepada objektif tersebut yang pelbagai. Pengalaman pembelajaran yang berorientasikan individu akan mengubahsuai proses pembelajaran pelajar melalui penggunaan bahan bantu mengajar yang diperlukan.

Pelajar dapat mengadaptasikan pembelajaran berasaskan projek melalui kaedah membina kemahiran dalam pelbagai situasi. Pembelajaran ini termasuklah kemahiran pengurusan, kolaborasi dan pengurusan masa.

Kemajuan teknologi menjaminkan pembelajaran tertentu secara efektif, memberikan lebih banyak peluang ke arah membina kemahiran yang melibatkan pengetahuan pelajar dan interaksi secara bersemuka. Peluang pengalaman akan dipraktis oleh pelajar melalui kursus atau latihan membina kemahiran sebelum memasuki alam pekerjaan..

Perkembangan teknologi komputer telah mengambil alih tugas analisis yang bleh dilaksanakan secara manual dan cepat. Pelajar perlu mempunyai kecekapan untuk menerap pengetahuan tentang teori kepada angka dan menggunakan kemahiran mereka untuk membuat rumusan berdasarkan logik dan data semasa.

Hal ini merujuk pengukuran kemahiran pelajar melalui teknik penilaian secara konvensional seperti soal jawab yang dilihat sebagai tidak lagi relevan. Penilaian seharusnya dilakukan berdasarkan perubahan, pengetahuan, fakta dan penerapan pengetahuan yang dapat diuji.

Keterlibatan pelajar perlu dipertimbangkan dalam reka bentuk dan perancangan kurikulum yang lebih kontemporari, mutakhir dan bermutu tinggi.

Membantu dan memberikan panduan kepada pelajar penting untuk menjadikan pelajar itu lebih berdikari. Pementoran adalah asas kepada kejayaan pelajar. Pelajar memerlukan tenaga pengajar sebagai fasilitator yang akan membimbing melalui melalui proses pembelajaran mereka.

Tenaga pengajar berperanan penting memberi galakan kepada pelajar berkaitan perubahan pendidikan yang mengejar Revolusi Industri 4.0. Pelajar perlu beradaptasi dengan lebih cepat dan cekap akan perubahan ini. Hal ini akan membina mereka sebagai individu yang lebih berkompetensi, berkemahiran, berpengetahuan dan penuh potensi diri.


Makna Besar Sokongan Indonesia kepada Bahasa Melayu sebagai Bahasa ASEAN dan Bahasa Dunia

Sokongan Presiden Indonesia, Bapak Joko Widodo menambah peluang untuk menjadikan bahasa Melayu sebagai bahasa rasmi ASEAN dan bahasa di peringkat antarabangsa. Persetujuan dan sokongan serta janji untuk bergerak bersama-sama dalam pertemuan Perdana Menteri Malaysia dan Presiden Indonesia pada hari ini di Jakarta cukup besar maknanya. Indonesia memiliki jumlah terbesar penutur bahasa Melayu, iaitu lebih 250 juta orang walaupun menggunakan nama bahasa Indonesia.

Selama ini, usaha kerjasama serantau melalui Majlis Bahasa Brunei Darussalam-Indonesia-Malaysia (MABBIM) dan Majlis Sastera Asia Tenggara (MASTERA) telah berlangsung (MABBIM sejak tahun 1972 dan MASTERA sejak tahun 1995). Cadangan Perdana Menteri Malaysia itu merupakan kesinambungan dan peningkatan usaha yang telah puluhan tahun dimulakan di peringkat serantau dan Indonesia memang menjadi sahabat seperjuangan sejak hampir 50 tahun lalu.

Usaha penyatuan negara serantau (ASEAN) melalui faktor bahasa sangat besar ertinya. Bahasa Melayu yang mempunyai 300 juta orang penutur yang turut dituturkan di Indonesia, Brunei Darussalam, Singapura, Thailand, Filipina, Kampuchea, Laos, Vietnam, Myanmar dan Timor Leste. Nama bahasa Indonesia didasarkan pada proses pembinaan jati diri negara itu tetapi bahasa Indonesia berakar daripada bahasa Melayu walaupun kemudian melalui perkembangan sejarah yang berlainan. Dalam semua forum kerjasama serantau dan antarabangsa, kedua-dua dialek besar bahasa Melayu, iaitu dialek Indonesia dan dialek Melayu di negara lain, termasuklah Malaysia, disebut sebagai bahasa Melayu-Indonesia.

Isu itu tidak perlu ditimbulkan dan dibesar-besarkan, kecuali ada niat pihak tertentu ingin menggagalkan usaha itu. Dengan paduan semua negara berbahasa Melayu dan negara lain yang mempunyai penutur bahasa Melayu, cadangan mengangkat bahasa Melayu (sebagai bahasa supranasional yang merentas sempadan geopolitik) dapat dan patut diusahakan menjadi bahasa rasmi ASEAN, dengan permulaannya sebagai bahasa rasmi kedua.


PKD Layang-Layang sebagai Ruang Reka STIE Keluarga Malaysia

Untuk mendapatkan maklumat terkini, ikuti kami melalui Telegram

Kluang – Timbalan Menteri II, Kementerian Pembangunan Luar Bandar (KPLB), Yang Berhormat Datuk Haji Hasbi Habibollah telah merasmikan Ruang Reka Sains, Teknologi, Inovasi dan Ekonomi (STIE) Keluarga Malaysia di Pusat Komuniti Desa (PKD) Layang-Layang, Kluang, Johor semalam.

Ruang Reka STIE Keluarga Malaysia di PKD Layang-Layang yang keempat dibangunkan oleh Yayasan Inovasi Malaysia (YIM), selaku agensi di bawah Kementerian Sains, Teknologi dan Inovasi (MOSTI) ini ialah fasiliti kemudahan yang menyediakan platform hab reka cipta, teknologi dan inovasi kepada komuniti. Pembangunan Ruang Reka STIE Keluarga Malaysia di sini juga merupakan hasil kerjasama dengan Universiti Tun Hussein Onn dan Pusat Komuniti Desa Layang-Layang melalui model Quintuple Helix, iaitu gabungan antara kerajaan, industri, akademia, masyarakat dan alam sekitar.

Menurut Yang Berhormat Datuk Haji Hasbi Habibollah, pelaksanaan STIE membolehkan PKD Layang–Layang dipilih sebagai PKD rintis dalam pelaksanaan projek STIE Keluarga Malaysia dengan menggunakan ruang PKD dan pembekalan kelengkapan peralatan dan aplikasi teknologi STIE.

Program pembudayaan STIE ini memberikan manfaat kepada masyarakat setempat dengan menggarap idea kreatif dan menyuntik elemen inovatif, khususnya dalam kalangan belia luar bandar. Komuniti luar bandar yang berkemahiran STIE juga dapat menjana pendapatan dan pekerjaan melalui aktiviti pembangunan prototaip produk inovasi ke peringkat prakomersilan dan mereplikasi projek inovasi kepada komuniti lain.

Pelaksanaan Ruang Reka STIE Keluarga Malaysia bertujuan untuk membudayakan STIE serta membantu meningkatkan kemahiran penciptaan inovasi berkualiti dalam kalangan masyarakat. Ruang Reka ini memberikan peluang kepada masyarakat setempat berkumpul dan berinovasi dengan menggunakan teknologi sedia ada seperti pencetak 3D, robotik, dron dan peralatan lain secara praktikal. Hal ini sekali gus meningkatkan kualiti kehidupan, produktiviti dan ekonomi komuniti setempat melalui olahan idea serta kreativiti yang dapat dipasarkan.

Turut hadir dalam majlis ini ialah, Ketua Setiausaha MOSTI, Datuk Seri Zainal Abidin Abu Hassan dan Ketua Setiausaha KPLB, Dato’ Ramlan Harun.


KASA Bangunkan Penilaian Risiko Bencana Banjir

Kuala Lumpur – Kementerian Alam Sekitar dan Air (KASA) sedang melaksanakan penilaian risiko bencana banjir berdasarkan unjuran perubahan iklim melalui inisiatif peta hazard banjir dan peta risiko banjir di bawah Jabatan Pengairan dan Saliran (JPS).

Menteri Alam Sekitar dan Air, Yang Berhormat Dato’ Sri Tuan Ibrahim Tuan Man berkata, penilaian risiko bencana banjir tersebut merangkumi 36 lembangan sungai utama.

“Peta hazard banjir bagi enam lembangan sungai di Lembah Klang dan peta risiko banjir bagi lembangan Sungai Bernam juga telah siap dibangunkan. Pembangunan peta hazard banjir dan peta risiko banjir ini dijangka siap pada tahun 2024,” katanya lagi

Beliau menjawab soalan Dato’ Mohd. Nizar Haji Zakaria dalam Parlimen ke-14 di bangunan Parlimen hari ini berkaitan dengan pendekatan KASA dalam menangani perubahan iklim yang drastik, terutamanya bencana alam pada masa akan datang dan tahap kesiapsiagaan sistem amaran bencana di Malaysia.

Jabatan dan Agensi di bawah KASA seperti JPS dan Jabatan Meteorologi Malaysia (MET Malaysia) sentiasa peka dan berusaha untuk meningkatkan tahap kesiapsiagaan menghadapi bencana seperti banjir. KASA sentiasa bekerjasama dengan Agensi Pengurusan Bencana Negara (NADMA) selaku urus setia Mesyuarat Jawatankuasa Pengurusan Bencana Pusat (JPBP) selaras dengan Arahan Majlis Keselamatan Negara Nombor 20.

Beliau turut menyatakan bahawa hebahan maklumat cuaca dan banjir serta amaran awal kepada pasukan penyelamat akan ditambah baik dan penyelarasan bersama-sama pemegang taruh akan dipertingkat.

“Di bawah Rancangan Malaysia Kesebelas dan Rancangan Malaysia Keduabelas, MET Malaysia sedang memasang lapan buah stesen radar baharu, iaitu di Perak, Kelantan, Terengganu, Pahang, Sabah, dan Sarawak sebagai tambahan kepada 11 buah stesen radar sedia ada. Pemasangan ini dijangka siap sepenuhnya pada tahun 2022,” ujarnya lagi.

JPS juga telah melaksanakan Program Ramalan dan Amaran Banjir (PRABN) yang memberi amaran awal kepada agensi berkaitan dengan pengurusan bencana dan orang awam. Siren akan dibunyikan apabila aras air melepasi nilai ambang tertentu untuk memberi amaran awal kepada penduduk setempat.

Katanya lagi, melalui program ini, ramalan banjir boleh diketahui seawal tujuh hari dan amaran banjir akan dikeluarkan seawal dua hari bagi lokasi yang dijangka banjir. Setakat ini, sistem ini telah beroperasi di lembangan Sungai Pahang, Kelantan dan Terengganu dengan ketepatan 65 peratus.


Kerajaan Salur Peruntukan bagi Kerja Mengurangkan Risiko Banjir

Kuala Lumpur – Kementerian Alam Sekitar dan Air (KASA) telah menyalurkan peruntukan bagi membantu kerajaan negeri melaksanakan kerja untuk mengurangkan risiko banjir.

Menteri Alam Sekitar dan Air, Yang Berhormat Dato’ Sri Tuan Ibrahim Tuan Man memaklumkan bahawa Projek Pemuliharaan Sungai untuk Mengurangkan Risiko Banjir telah diluluskan di bawah Rancangan Malaysia Ke-12 (RMKe-12) mengikut negeri sebagai langkah mitigasi jangka pendek dan sederhana untuk mengurangkan risiko banjir.

Pada tahun 2022, sebanyak 15 kerja yang dirancang telah dilaksanakan di Kuala Krai dengan anggaran kos sebanyak RM1.1 juta

Beliau menjawab soalan Tuan Abdul Latiff Abdul Rahman (Kuala Krai) mengenai rancangan KASA untuk mengawal banjir besar di Kelantan, khususnya di Kuala Krai melalui kawalan air di hulu Sungai Nenggiri dan Sungai Lebir.

Tambah beliau, Jabatan Pengairan dan Saliran (JPS) sedang melaksanakan Projek Pembangunan Lembangan Sungai Bersepadu (PLSB) Sungai Kelantan Fasa 1 secara reka dan bina sebagai perancangan jangka masa panjang.

“Projek ini telah bermula pada 29 Januari 2018 dengan kos siling sebanyak RM699 juta. Status projek terkini adalah sebanyak 75 peratus,” katanya lagi.

Beliau berkata, JPS juga akan memohon projek PLSB Sungai Kelantan Fasa 2 yang melibatkan komponen Empangan Lebir di bawah RMKe-12 yang menyumbang sebanyak 60 peratus banjir di Kelantan.

“KASA melalui Bahagian Bekalan Air juga menjalankan Kajian Pembangunan Sumber Air Negeri Kelantan (Fasa 2). Kajian ini untuk mengkaji potensi pembangunan sumber air permukaan di lembangan sungai negeri Kelantan sebagai cadangan pembinaan Takungan Air Pinggiran Sungai (TAPS)”

Beliau berkata, pembinaan TAPS ini boleh disepadukan dengan perancangan tebatan banjir dengan mengambil kira keperluan takungan semasa banjir dalam reka bentuk TAPS. TAPS yang mempunyai ruang takungan tambahan boleh menampung lebihan aliran banjir. Reka bentuk TAPS juga perlu disesuaikan supaya kualiti air yang dialirkan ke loji rawatan air tidak terjejas.

“Sebanyak RM650 juta telah dimohon di bawah Rolling Plan Ketiga RMKe-12 bagi pembinaan TAPS dan kerja yang berkaitan di Kampung Pangkal Mak Wan, Machang, Kelantan. Hal ini tertakluk kepada kelulusan Unit Perancang Ekonomi, Jabatan Perdana Menteri dan Kementerian Kewangan,” ujarnya lagi.


MOSTI Sasar Pengkomersialan 500 Produk Menjelang 2025

Untuk mendapatkan maklumat terkini, ikuti kami melalui Telegram

Kuala Lumpur – Menteri Sains, Teknologi dan Inovasi (MOSTI), Yang Berhormat Dato’ Sri Dr. Adham Baba telah menyempurnakan Majlis Pelancaran Sidang Kemuncak Tahun Pengkomersialan Malaysia (MCY Summit) 2021 semalam.

Dalam ucapan perasmiannya, beliau mengumumkan sebanyak 434 produk, teknologi dan perkhidmatan MCY telah berjaya dikomersialkan sepanjang tahun 2016 hingga tahun 2021 ke pasaran tempatan dan antarabangsa dengan nilai jualan melebihi RM476 juta.

MOSTI menyasarkan untuk mengkomersialkan sebanyak 500 produk, teknologi dan perkhidmatan hasil penyelidikan dan pembangunan (R&D) tempatan di bawah MCY 3.0 2020 – 2025 yang bertemakan MCY ke Peringkat Global

Sidang kemuncak tahunan ini dianjurkan untuk mengiktiraf pencapaian penyelidik dan usahawan teknologi tempatan yang telah berjaya mengkomersialkan produk hasil R&D di pasaran tempatan dan antarabangsa pada tahun semasa.

Dalam majlis tersebut juga, sebanyak sembilan orang penyelidik dan usahawan tempatan turut diraikan menerusi Anugerah MCY kerana telah mengkomersialkan produk R&D mereka di pasaran tempatan dan antarabangsa sepanjang tahun 2021.

Dalam majlis yang sama, Menteri MOSTI turut melancarkan buku mewah mengenai program Pemangkin Usahawan Sosial Hebat (PUSH).

PUSH ialah program rintis kejayaan yang bertujuan meningkatkan kualiti kehidupan golongan B40 melalui pemerkasaan perusahaan sosial.

“Program inisiatif pembangunan mikro keusahawanan ini berjaya memberikan kesan kepada ekonomi negara selepas berjaya memperoleh pendapatan sebanyak RM8.07 juta, termasuk penjimatan kos kerajaan,” katanya lagi.

MCY Summit 2021 berlangsung pada 10 dan 11 Mac 2022 secara hibrid bermula daripada pukul 9.00 pagi hingga pukul 5.00 petang melalui laman Facebook MOSTI dan laman web https://mycsummit.mosti.gov.my. Sepanjang dua hari tersebut, pelbagai program akan diadakan merangkumi Majlis Anugerah MCY, Sesi Pertukaran Memorandum Persefahaman atau Perjanjian, Pelancaran Produk, Pameran Maya, Sesi Webinar dan lain-lain.

Turut hadir dalam majlis tersebut ialah Ketua Setiausaha MOSTI, Datuk Zainal Abidin Abu Hassan.


Fasa Peralihan Monsun Bermula 14 Mac 2022

Petaling Jaya – Malaysia akan mengalami Fasa Peralihan Monsun yang dijangka bermula pada 14 Mac dan berterusan hingga pertengahan bulan Mei.

Menurut Ketua Pengarah Jabatan Meteorologi Malaysia (METMalaysia) Muhammad Helmi Abdullah, permulaan fasa peralihan tersebut menandakan berakhirnya Monsun Timur Laut yang bermula sejak 3 November 2021.

Semasa Fasa Peralihan Monsun ini, negara akan menerima tiupan angin lemah dari pelbagai arah yang amat sesuai untuk kejadian ribut petir. Keadaan ini lazimnya membawa hujan lebat berserta angin kencang dalam jangka masa singkat.

Munurutnya lagi, kejadian ini berlaku terutamanya pada waktu petang dan awal malam di kebanyakan kawasan di negeri pantai barat dan pedalaman Semenanjung, barat Sabah serta barat dan tengah Sarawak.

“Keadaan cuaca ini berpotensi menyebabkan banjir kilat dan kerosakan pada struktur yang tidak kukuh,” jelasnya menerusi kenyataan media METMalaysia hari ini.

Orang ramai dinasihatkan lebih berwaspada semasa tempoh ini serta sentiasa peka dengan ramalan dan amaran cuaca yang dikelaurkan oleh METMalaysia. Orang ramai juga boleh menghubungi talian utama METMalaysia melalui nombor 1-300-22-1638 untuk sebarang pertanyaan lanjut.

(Sumber: Jabatan Meteorologi Malaysia, Kementerian Alam Sekitar dan Air)


Inisiatif Penternakan Ikan Keli Lestari

Untuk mendapatkan maklumat terkini, ikuti kami melalui Telegram

Pertambahan permintaan terhadap makanan meningkat seiring dengan peningkatan jumlah penduduk di Malaysia. Bekalan makanan yang tidak mencukupi bagi kegunaan tempatan telah menyebabkan Malaysia terpaksa mengimport makanan dari luar negara. Bagi mengurangkan kadar kebergantungan terhadap makanan dari negara luar, industri makanan tempatan perli dipertingkat bagi memenuhi permintaan sedia ada. Pada masa yang sama, sumber makanan keluaran tempatan perlulah mudah didapati, berkualiti dan dapat dibeli dengan harga yang berpatutan.

Penternakan ikan air tawar adalah satu daripada cara usaha untuk memenuhi permintaan tempatan bagi menggantikan bekalan ikan daripada laut yang tidak mencukupi untuk kegunaan tempatan. Penternakan ikan air tawar di negara ini telah berhasil menyumbangkan sebanyak 26 peratus kepada jumlah pengeluaran ikan bagi keperluan negara. Penternakan ikan air tawar juga telah menunjukkan jumlah peningkatan yang baik dalam memenuhi bekalan makanan negara.

Selain itu, penternakan ikan air tawar semakin mendapat tempat di hati masyarakat tempatan. Hal ini kerana cara penternakannya yang lebih mudah, menjimatkan masa dan tenaga berbanding dengan menangkap ikan di sungai atau di laut. Hasil yang didapati daripada ternakan ikan air tawar juga lebih banyak.

Penternakan ikan air tawar seperti ikan keli semakin mendapat permintaan yang tinggi dari masyarakat tempatan. Penternakan ikan keli bukan sahaja dapat menyumbang kepada bekalan ikan negara, malah dapat membantu menjana pendapatan bagi sesiapa yang mengusahakannya.

Dalam usaha untuk menambah pendapatan dan mendapatkan bekalan ikan yang halal, pihak Pondok Tahfiz Muhammadiyah yang terletak di Kampung Charok Tala, Sik, Kedah telah berusaha untuk menjalankan penternakan ikan keli. Namun begitu, usaha yang dijalankan ini adalah tidak sistematik dan tiada pengurusan kewangan yang teratur. Ternakan ikan keli pula diusahakan secara konvensional dan kecil-kecilan. Hal ini menyebabkan hasil ternakan tidak dapat menampung perbelanjaan pengurusan pondok tahfiz, apatah lagi dapat menjana pendapatan seperti yang diharapkan.

Bagi mengatasi masalah ini, bantuan kepakaran dari segi latihan dan bimbingan penternakan ikan keli secara lestasi amatlah diperlukan. Universiti Sains Malaysia (USM) dan Jabatan Perikanan Negeri Kedah ialah organisasi yang mempunyai kepakaran tersebut. Bagi menjayakan usaha tersebut, Pusat Pengajian Pendidikan Jarak Jauh, USM melalui geran libatsama komuniti di bawah tajaan Badan Jaringan Industri dan Masyarakat, USM dan Jabatan Perikanan Negeri Kedah telah bersetuju untuk bekerjasama bagi membantu Pondok Tahfiz Muhammadiah meningkatkan pendapatan melalui penternakan ikan keli secara lestari.

Melalui kerjasama ini, Pondok Tahfiz Muhammadiah berpeluang untuk mempelajari cara pengurusan kewangan dan pemasaran yang berkesan daripada penyelidik USM. Seterusnya, USM juga akan membantu pondok tahfiz tersebut untuk mempelbagaikan produk ikan keli dan menambah pendapatan sedia ada.

Seramai tiga orang penyelidik dari tiga pusat pengajian yang berlainan terlibat dalam menjayakan program ini. Program yang diketuai oleh Dr. Wan Afezah Wan Abdul Rahman dari Pusat Pengajian Pendidikan Jarak Jauh, Dr. NorKhalidah Abdul Hamid dari Pusat Pengajian Sains Kajihayat, dan Dr. Siti Rohaya Yahya dari Pusat Pengajian Seni telah bersetuju untuk berganding bahu bagi menjayakan program ini. Peserta yang terlibat dalam program ini terdiri daripada tenaga pengajar, pelajar tahfiz dan penduduk berdekatan yang berminat untuk menjana pendapatan melalui ternakan ikan keli secara lestari.

Sebagai persediaan, kumpulan penyelidik telah mengadakan perbincangan dengan pihak pondok tahfiz tentang cara mengekalkan kelestarian di kawasan pondok tersebut tanpa merosakkan sungai yang sedia ada. Berdasarkan pelan yang telah dibuat, paip yang panjang akan dipasang bagi melepaskan air kumbahan ikan keli ke dalam paya di kawasan yang dipenuhi pokok. Hal ini dilakukan untuk mengurangkan kesan pencemaran daripada sisa kumbahan ikan keli. Air untuk ternakan ikan keli ini pula akan diambil dari sungai yang mengalir dalam kawasan pondok tahfiz dengan menggunakan pam elektrik.

Pasir dan batu kecil telah ditambak di kawasan penyediaan tapak ternakan untuk mengelakkan kawasan tersebut menjadi lecak. Hal ini disebabkan oleh tanah di kawasan tahfiz terdiri daripada tanah merah. Apabila hujan turun dengan lebat, kawasan tersebut akan menjadi sangat lecak dan berselut. Disebabkan keadaan ini, pihak tahfiz telah membuat keputusan untuk membina tapak yang lebih tinggi untuk pemasangan tangki ikan keli.

Pihak USM telah membekalkan empat tangki bagi proses penternakan ikan keli. Sebanyak 3000 ekor anak ikan anak ikan telah dilepaskan secara perlahan-lahan ke dalam tangki yang telah disediakan. Paras air di dalam tangki juga sentiasa dipantau dengan teliti.

Peserta program telah diberi penerangan cara penjagaan dan penternakan ikan keli secara lestari tanpa menjejaskan keadaan alam semula jadi. Hal ini penting untuk menjaga ekosistem semula jadi di kawasan tersebut supaya tidak tercemar. Peserta program juga telah diberikan latihan dan tunjuk ajar cara untuk memproses makanan ikan dengan menggunakan daun betik.

Pihak Jabatan Perikanan juga telah memberikan sebanyak 6000 ekor benih anak ikan kepada Pondok Tahfiz Muhammadiah sebagai tanda menyokong usaha ini. Pihak USM juga membantu dalam membiakkan tanaman rumput air yang dikenali sebagai Azolla dan Wolfia sebagai makanan tambahan bagi ikan keli. Peserta program terlibat juga diberikan tunjuk ajar cara menguruskan kewangan dan memasarkan ikan keli dengan menggunakan teknik pembungkusan dan pemasaran yang berkesan.

Dr. Wan Afezah Wan Abdul Rahman ialah Pensyarah Kanan, Pusat Pengajian Pendidikan Jarak Jauh, Universiti Sains Malaysia.


Benih Padi IS22: Penyelidikan Baharu Agensi Nuklear Malaysia

Bangi – “Kementerian Sains, Teknologi dan Inovasi (MOSTI) melalui Agensi Nuklear Malaysia perlu menjalankan penyelidikan bagi penghasilan benih padi yang berdaya tahan tinggi jika ditenggelami air, khususnya apabila berlaku banjir,” kata Yang Amat Berhormat Perdana Menteri Malaysia, Dato’ Sri Ismail Sabri Yaakob semasa Majlis Penyerahan Benih Padi IS21 kepada petani dan pesawah di Endau, Mersing.

Menteri MOSTI, Yang Berhormat Dato’ Sri Dr. Adham Baba menyambut baik permintaan Yang Amat Berhormat Perdana Menteri ke arah komitmen kerajaan bagi membantu petani dan pesawah agar tidak rugi jika tanaman mereka terjejas berikutan cuaca ekstrem yang tidak menentu.

Menurut beliau, Agensi Nuklear Malaysia telah memulakan penyelidikan bagi menghasilkan varieti benih padi yang ditambah baik. Varieti baharu benih padi ini diberi nama IS22. Agensi Nuklear Malaysia sentiasa proaktif mencari pelbagai kaedah penambahbaikan dengan menggunakan teknologi nuklear dan sentiasa bertindak berdasarkan isu perubahan cuaca global.

Penyelidikan yang dilakukan bagi tujuan penyelidikan benih padi IS22 ini adalah dengan kerjasama Universiti Kebangsaan Malaysia, Universiti Pertanian Malaysia dan Universiti Teknologi MARA serta bantuan teknikal daripada Badan Tenaga Atom Antarabangsa dan Agensi Tenaga Atom Jepun di bawah platform Forum Nuclear Cooperation in Asia.

Tambahnya lagi, Agensi Nuklear Malaysia juga sedang menjalankan penyelidikan padi tahan kemarau yang juga dilaksanakan pada tahun ini dengan menggunakan padi tradisional wangi hitam diaruh mutasi dengan menggunakan alur ion (ion beam) khidmat sinaran yang diperoleh daripada Quantum and Radiological Science and Technology (QST).

Mengulas lanjut tentang hal ini, beliau juga menyatakan bahawa kajian ini mungkin mengambil masa beberapa tahun dan memerlukan dana penyelidikan sebelum satu varieti yang berpotensi dihasilkan untuk kegunaan petani dan pesawah.


Utamakan Penjagaan Buah Pinggang – Raja Muda Perlis

Untuk mendapatkan maklumat terkini, ikuti kami melalui Telegram

Kangar – Bersempena dengan Kempen “Perlis Hebat: Rakyat Bermentaliti Kelas Pertama dalam Tindakan” oleh Yayasan Tuanku Syed Putra (YTSP) Perlis dengan kerjasama Majlis Agama Islam dan Adat Istiadat Melayu Perlis (MAIPs) dan Jabatan Kesihatan Negeri Perlis bagi memperingati “Hari Buah Pinggang Sedunia” yang disambut pada 10 Mac setiap tahun, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail bertitah kepada masyarakat akan peri pentingnya penjagaan buah pinggang untuk kelangsungan hidup.

Menerusi kempen tersebut yang bertemakan “Kesihatan Buah Pinggang untuk Semua”, lapan perkara dititikberatkan dalam titah baginda untuk penjagaan buah pinggang, iaitu:

1.  Sentiasa mengamalkan gaya hidup yang aktif;

2.  Sentiasa memantau tahap gula di dalam darah;

4.  Makan secara sihat dan memantau berat badan;

5.  Mengekalkan pengambilan air yang secukupnya;

7.  Tidak mengambil ubat-ubatan yang tiada kelulusan daripada Kementerian Kesihatan Malaysia; dan

8. Memeriksa tahap kesihatan buah pinggang dengan mengunjungi klinik kesihatan secara berkala.

Kempen ini diadakan bersekali dengan dengan program “Kayuhan MAIPs Peduli kali ke 19 bagi tahun 2022 yang diadakan khas bersama-sama Ahli Jawatankuasa Fatwa Negeri Perlis”. Sebanyak tiga orang asnaf terpilih disantuni oleh DYTM Tuanku Raja Muda di rumah mereka, iaitu Halila Kamaruddin, Ramli Senapi dan Hat Seman bagi menyampaikan agihan zakat MAIPs.

Dalam kempen kesedaran tentang penjagaan buah pinggang ini, Pengarah Jabatan Kesihatan Negeri, Dr. Sirajuddin Hashim memaklumkan bahawa hari peringatan tersebut diadakan saban tahun untuk memberikan kesedaran kepada masyarakat betapa pentingnya buah pinggang kepada manusia. Menurut Dr. Sirajuddin, kos keseluruhan rawatan buah pinggang setahun untuk seseorang individu adalah tinggi, iaitu mencecah RM40 000. Kos ini melibatkan perbelanjaan untuk penghidap menjalani dialisis yang dianggarkan berjumlah RM250 sehingga RM280 bagi setiap kali dialisis dilakukan di pusat hemodialisis milik persendirian. Harga ini lebih rendah sekiranya dilakukan di pusat hemodialisis yang diuruskan oleh pertubuhan bukan kerajaan (NGO).

Di Negeri Perlis sahaja, terdapat empat buah pusat dialisis swasta yang merawat seramai 180 orang pesakit. Manakala di Hospital Tuanku Fauziah (HTF) dalam bangunan wakaf yang disumbangkan melalui MAIPs, seramai 96 orang pesakit sedang dirawat dengan dialisis buah pinggang. Dalam masa yang sama, terdapat seramai 51 orang yang  menunggu untuk mendapatkan slot dialisis sepanjang tempoh bermula April 2020 sehingga Februari 2022. Jumlah ini semakin bertambah pada kadar 18% hingga 20% setahun. Sementara menunggu giliran, 17 orang atau 31% orang meninggal akibat komplikasi penyakit buah pinggang, selebihnya 34 orang berjaya dimasukkan secara berperingkat. Hal ini amat membimbangkan dan perlu dibendung dan seboleh–bolehnya dicegah di peringkat awal lagi.

Selain kempen kesihatan dan menyantuni golongan asnaf,  DYTM Tuanku Syed Faizuddin Putra Jamalullail turut berkenan singgah menyempurnakan perasmian Dataran Sekolah Kebangsaan Panggau dan menanam pokok di laman tersebut.


MATRADE Bantu Memasarkan Produk ke Pasaran Global

Kuala Lumpur – Sebuah webinar bertajuk “Bringing Malaysia’s Product and Services to the Global Market by MATRADE” bersempena dengan Sidang Kemuncak Tahun Pengkomersialan Malaysia telah diadakan secara langsung menerusi media sosial Kementerian Sains, Teknologi dan Inovasi. Sesi perkongsian ini berkaitan dengan peranan dan fungsi Malaysia Perbadanan Pembangunan Perdagangan Luar Malaysia (MATRADE), faedah yang diperoleh oleh syarikat Malaysia yang berdaftar sebagai ahli MATRADE dan kepentingan Alat Penilaian Kesediaan Eksport atau Export Readiness Assessment Tool (ERAT) bagi tujuan kemudahan eksport untuk perkembangan syarikat.

MATRADE merupakan sebuah agensi promosi di bawah Kementerian Perdagangan Antarabangsa dan Industri yang membantu pasaran eksport di samping memberikan bantuan kepada syarikat Malaysia dalam mengembangkan perniagaan pada peringkat global. Agensi yang ditubuhkan sejak bulan Mac 1993 ini, beroperasi di 46 buah pejabat perdagangan di seluruh dunia dan lima buah pejabat wilayah di Malaysia, iaitu di wilayah utara (Pulau Pinang), wilayah timur (Kuala Terengganu), wilayah selatan (Johor Bahru), Sarawak (Kuching), dan Sabah (Kota Kinabalu).

Menurut Encik Nor Azman Adam, Pengurus Unit Khidmat Nasihat Pengeksport, MATRADE, usahawan Malaysia layak menggunakan kemudahan pejabat MATRADE di luar negara secara percuma. Pada tahun 2022, MATRADE akan melaksanakan 54 acara bagi membantu para usahawan MATRADE. Beliau juga memaklumkan bagi menjadi syarikat yang berkelayakan untuk mengeksport, usahawan harus bersedia dari segi pendokumentasian, pengetahuan pemasaran dan produk.

Tambah beliau lagi, bagi usahawan yang ingin mendaftar di bawah MATRADE, pendaftaran adalah percuma. Pendaftaran boleh dilakukan secara dalam talian menerusi laman web MATRADE. Sekiranya para usahawan berasa ragu-ragu tentang kesediaan mereka untuk mengeksport produk mereka ke luar negara, usahawan boleh menjalankan ujian ERAT di pautan www.matrade.gov.my/erat, iaitu sebuah sistem dalam talian untuk mengukur potensi atau prospek sesuatu produk atau perkhidmatan. Terdapat 23 perkara yang meliputi produk dan syarikat yang akan ditanyakan kepada usahawan dalam sesi pengujian ini.

Pelbagai kemudahan boleh dinikmati oleh usahawan MATRADE di bawah kemudahan eksport seperti eTRADE, Market Development Grant (MDG) dan Service Export Fund (SEF). Semua insentif ini dapat membantu kelancaran urusan eksport produk usahawan Malaysia ke luar negara. Para pegawai MATRADE juga bersedia mengumpulkan pelibatan pelbagai agensi eksport yang lain bagi membantu usahawan mendapatkan pelbagai maklumat berkenaan dengan eksport. Produk usahawan yang berdaftar dengan MATRADE juga akan dimasukkan ke dalam produk Malaysia atau direktori perkhidmatan dan dijadikan sebagai rujukan rasmi kepada bakal pelabur yang berpotensi di luar negara.

Jelas beliau lagi, para usahawan boleh melayari portal MyExport di pautan https://myexport.matrade.gov.my bagi mendapatkan maklumat seperti pendaftaran ahli MATRADE, program MATRADE di luar negara, kursus yang ditawarkan, kajian pemasaran, maklumat pemasaran, dan sebagainya. Diharapkan para usahawan Malaysia dapat menyahut cabaran untuk mengeksport produk mereka ke luar negara dengan mengambil inisiatif berdaftar dengan MATRADE untuk mendapatkan pelbagai kemudahan yang disediakan.


Mendepani Kesan Sampingan Kimoterapi

Untuk mendapatkan maklumat terkini, ikuti kami melalui Telegram

Kanser ialah penyakit tidak berjangkit dan merupakan penyebab kematian kedua tertinggi di dunia selepas penyakit berkaitan jantung. Di Malaysia, bilangan kes kanser dijangkakan meningkat sebanyak dua kali ganda pada tahun 2040, berbanding dengan bilangan terkini, iaitu sekitar 48 000 kes setahun. Mengikut statistik daripada Pertubuhan Kesihatan Sedunia (WHO), pada tahun 2020, Malaysia merekodkan bilangan kes kanser kanser payudara sebanyak 32.9 peratus bagi wanita dan kanser paru-paru dalam kalangan lelaki dengan 17 peratus.

Punca sebenar kepada pembentukan sel kanser sukar ditentukan. Walau bagaimanapun, beberapa faktor risiko penting yang telah dikenal pasti termasuklah gaya pemakanan, merokok dan obesiti. Selain itu, sejarah kesihatan ahli keluarga yang mempunyai masalah penyakit kanser turut menjadi faktor seseorang itu berisiko lebih tinggi untuk mendapat kanser yang sama.

Sel kanser bersifat aktif, membiak tanpa kawalan dan melangkaui arahan pengaturcaraan yang biasa digunakan oleh sel normal. Oleh sebab perkembangan sel di luar kawalan ini, ketulan yang terbentuk akan membesar dan menggunakan sumber makanan yang diperlukan oleh sel normal.

Ketulan yang semakin membesar tersebut akan menyebabkannya menekan sel normal yang berada di sekeliling. Hal ini menghalang pengaliran oksigen serta nutrien dan seterusnya menyebabkan kematian sel normal lain. Selain itu, pembesaran yang di luar kawalan ini juga menekan bahagian tubuh lain yang menyebabkan seseorang itu berasa sakit. Disebabkan oleh rasa sakit ini hanya mula datang pada ketika ketulan telah membesar dengan signifikan, hal inilah yang menyebabkan seseorang itu lewat didiagnosis sebagai kanser pada tahap tiga atau empat.

Apabila seseorang itu didiagnosis menghidap kanser, pelbagai perkara perlu difikirkan, termasuklah pilihan bentuk dan jenis rawatan yang akan diambil. Bergantung kepada jenis dan tahap kanser yang dialami, doktor akan memberikan penerangan berkenaan rawatan dan keberkesanan bagi setiap pilihan.

Terdapat pelbagai jenis rawatan yang digunakan di hospital untuk merawat kanser. Antara rawatan utama bagi kanser ialah pembedahan, kemoterapi dan radioterapi. Pendekatan rawatan juga boleh diambil melalui kombinasi beberapa jenis kaedah dan bergantung pada tahap penyakit dan organ yang terlibat.

Susunan urutan kaedah yang digunakan juga mungkin berbeza-beza mengikut keadaan pesakit. Sebagai contohnya, dalam kes tertentu, rawatan mungkin dimulakan dengan kemoterapi untuk mengecutkan ketulan kanser, diikuti dengan pembedahan untuk membuang ketulan itu secara keseluruhannya. Dalam kes lain pula, rawatan boleh dimulakan dengan pembedahan untuk membuang ketulan yang kelihatan, diikuti dengan rawatan radioterapi dan/atau kemoterapi untuk memastikan semua sel yang tertinggal dimusnahkan.

Pembedahan yang dijalankan bagi rawatan kanser bertujuan membuang sebanyak mungkin ketulan kanser daripada organ yang terlibat. Namun demikian, dalam sesetengah keadaan, masih terdapat sel kanser yang tertinggal di kawasan yang terlibat, terutamanya disebabkan oleh sel kanser yang bersaiz kecil dan terletak lebih jauh daripada ketulan utama. Dalam keadaan ini, teknik kedua radioterapi, kemoterapi atau kombinasinya diperlukan untuk memastikan semua sel kanser dimusnahkan.

Radioterapi merupakan kaedah rawatan menggunakan radiasi untuk memusnahkan sel kanser. Teknik ini merupakan kaedah tersasar (targeted), iaitu sinaran radiasi akan dihalakan terus kepada lokasi kanser tersebut tanpa mengganggu bahagian tubuh yang lain.

Kemoterapi merujuk ubat-ubatan yang digunakan untuk memusnahkan sel yang aktif dan pantas berkembang di dalam tubuh. Penggunaan kemoterapi ini sangat meluas dalam kalangan pesakit kanser. Ubat yang digunakan mungkin berbeza-beza dan bergantung kepada jenis kanser yang dialami pesakit. Kesan sampingan kemoterapi merupakan perkara yang amat dikhuatiri oleh pesakit kanser. Pelbagai persoalan yang timbul berkenaan kesan sampingan selepas kemoterapi menyebabkan kebanyakan pesakit takut dan berasa khuatir terhadap kualiti hidup yang akan terjejas sepanjang proses rawatan.

Antara kesan sampingan yang sering dilaporkan akibat kemoterapi ialah keguguran rambut yang serius, pecah-pecah di dalam mulut, sistem imun menjadi lemah, hilang selera makan dan lain-lain. Kesan sampingan bergantung kepada jenis ubat yang digunakan dan tidak berlaku kepada semua pesakit. Mengapakah kesan sampingan ubat-ubatan kemoterapi sangat menakutkan?

Sel kanser bersifat aktif. Di samping sel kanser, terdapat beberapa jenis sel lain dalam tubuh yang turut bersifat aktif seperti sel rambut, sel imun, sel pembiakan dan lain-lain. Pemberian ubat kemoterapi selalunya dibuat melalui laluan sistemik, iaitu pemberian ke seluruh badan melalui saluran darah atau melalui mulut. Pemberian melalui laluan sistemik ini akan membawa ubat tersebut ke seluruh badan dengan melalui sel yang normal hingga bertemu dengan sel kanser untuk dimusnahkan. Namun begitu, disebabkan ubat-ubatan tersebut tidak dapat mengenali sel kanser secara spesifik, sel normal yang aktif membiak turut sama mendapat kesan toksik ubat tersebut dan dimusnahkan.

Disebabkan oleh itu, antara kesan sampingan yang biasa dialami oleh pesakit semasa rawatan kemoterapi ialah kehilangan rambut yang signifikan, kadang kala sehingga menjadi botak. Selain itu, kesan terapi ini kepada sel imun yang sihat menyebabkan pesakit mudah demam dan/atau mendapat jangkitan kuman akibat penurunan sistem pertahanan tubuh. Sistem pembiakan mungkin turut terganggu yang mengakibatkan kesuburan pesakit boleh menurun akibat kemoterapi.

Namun demikian, kesan sampingan akibat kemoterapi ini boleh diatasi dan dirawat dengan berkesan. Bagi sesetengah kesan sampingan seperti kehilangan rambut dan penurunan kesuburan, kesan tersebut boleh kembali kepada keadaan normal selepas rawatan dihentikan. Hal ini juga bergantung kepada keadaan individu pesakit. Justeru, pemantauan rapi semasa tempoh rawatan amat penting untuk memastikan kesan sampingan terhadap sel normal ini adalah terkawal.

Walau pun rawatan kanser mengundang rasa takut dalam diri pesakit, rawatan ini perlu dilakukan untuk mengawal dan mengelakkan keadaan pesakit menjadi lebih teruk. Semua jenis rawatan kanser yang disarankan oleh WHO dan Kementerian Kesihatan Malaysia ini merupakan rawatan yang telah terbukti berkesan. Dengan pemantauan yang rapi, kualiti hidup pesakit akan dapat dipelihara sebaik-baik mungkin sepanjang rawatan diberikan.

Kajian dalam pembangunan ubat-ubatan terkini mengambil pendekatan penyampaian ubat secara tersasar atau targeted drug delivery untuk mengurangkan risiko kejadian kesan sampingan yang teruk akibat rawatan kanser. Pendekatan ini melibatkan beberapa kaedah seperti penggunaan cahaya untuk mengaktifkan ubat-ubatan, aplikasi nanoteknologi dan penggunaan molekul khas sebagai pemandu kepada ubatan kemoterapi. Penggunaan molekul pemandu ini akan membantu dalam pengenalpastian sel kanser, justeru ubat tersebut hanya akan dihantar terus kepada sel kanser tanpa merosakkan sel normal.

Pada masa hadapan, dipercayai akan terdapat lebih banyak ubat-ubatan terkini yang menggunakan kaedah penyampaian tersasar. Perkembangan rawatan kanser ini diharapkan akan meningkatkan kualiti rawatan yang diberikan dan meningkatkan peluang pesakit kanser untuk hidup normal selepas rawatan.


Analisis Frasa Nama

Untuk mendapatkan maklumat terkini, ikuti kami melalui Telegram

Dalam bidang sintaksis, frasa ialah binaan yang terdiri daripada satu perkataan atau lebih yang dapat berfungsi sebagai konstituen dalam struktur ayat. Sila lihat contoh yang berikut:

Dalam ayat 1, terdapat dua frasa, iaitu kata nama umum buku yang menjadi frasa nama subjek dan frasa kerja berfaedah yang menjadi predikat. Dalam ayat 2, kata ganti diri tunjuk umum itu menjadi frasa nama subjek, manakala kata kerja berfaedah menjadi frasa kerja predikat. Hal ini dikatakan demikian kerana kata nama buku dan itu menduduki konstituen subjek ayat dan kata kerja berfaedah menduduki konstituen predikat.

Jika subjek dalam ayat 1 dan 2 dikembangkan, ayatnya tetap mempunyai dua frasa. Sila lihat contoh yang berikut:

Dalam ayat 3 di atas, frasa nama buku itu menduduki konstituen subjek dan dikira sebagai satu frasa, dengan kata nama am buku sebagai inti frasa nama ditambah kata ganti nama tunjuk itu sebagai penerang frasa nama. Oleh itu, ayat 3 juga terdiri daripada dua frasa. Hal ini dapat dirumuskan seperti yang berikut:

Ayat = FN subjek (Inti + Penerang) + FK predikat

Sesuatu frasa boleh juga menjadi komponen binaan frasa yang lebih besar.  Sila lihat contoh yang berikut:

Dalam ayat 4, frasa nama subjek terbina daripada dua frasa nama yang lebih kecil, iaitu frasa nama buku sejarah dan frasa nama milik Ali. Hubungannya tetap terikat pada struktur Inti + Penerang. Dalam hal ini, kata sejarah ialah penerang kepada kata buku (inti), dan kata Ali ialah penerang kepada kata milik (inti).

Selain itu, frasa milik Ali menjadi frasa penerang kepada frasa inti buku sejarah. Hubungan yang berselirat ini dapat dianalisis dalam bentuk rajah pohon (tatabahasa Transformasi-Generatif) atau mengikut analisis konstituen terdekat (Leonard Bloomfield). Sila lihat rumus yang berikut:

Ayat = FN (buku sejarah milik Ali) + FK (berfaedah)

FN = FN1 (buku sejarah) + FN2 (milik Ali)

FN = FN1 (frasa inti) + FN2 (frasa penerang)

FN1 = buku (kata inti) + sejarah (kata penerang)

FN2 = milik (kata inti) + Ali (kata penerang)

Ayat 4 boleh juga dikembangkan lagi, seperti yang berikut:

Dalam ayat 5 di atas, ayat terbina daripada frasa nama subjek buku sejarah Eropah milik Ali itu dan frasa kerja predikat berfaedah. Dalam hal ini, inti frasa nama (buku) diikuti oleh frasa nama penerang 1 (sejarah Eropah), frasa nama penerang 2 (milik Ali) dan kata penentu belakang (itu). Oleh itu, analisis bagai ayat tersebut adalah seperti yang berikut:

FN = Inti FN + FN Penerang 1 + FN Penerang 2 + Penentu belakang

Dua frasa nama dapat juga wujud secara serentak atau berderetan sebagai subjek ayat. Dalam hal ini, frasa nama kedua boleh diselitkan sebagai keterangan atau maklumat tambahan secara parentesis, iaitu terpisah oleh tanda koma, tanda pisah atau tanda kurung. Sila lihat contoh yang berikut:

6a.  Seorang murid, ketua pengawas sekolah itu, menyampaikan ucapan.

6b.  Seorang murid – ketua pengawas sekolah itu – menyampaikan ucapan.

6c.  Seorang murid (ketua pengawas sekolah itu) menyampaikan ucapan.

FN2 = ketua pengawas (FNa)  +  sekolah itu (FNb)

Frasa nama kedua dengan maklumat tambahan yang diselitkan itu bersifat variasi atau alternatif frasa nama pertama. Oleh itu, frasa nama kedua boleh digugurkan atau dapat menggantikan frasa nama pertama tanpa menjejaskan struktur binaan ayat.  Sila lihat contoh yang berikut:

7b.  Ketua Pengawas sekolah menyampaikan ucapan.

Ada juga frasa nama yang dianggotai inti frasa nama dan frasa relatif. Sila lihat contoh yang berikut:

8a.  Pokok yang tinggi itu telah tumbang.

8b.  Pokok kelapa yang tinggi itu telah tumbang.

Dalam kelompok ayat 8 di atas, subjek ayat ialah pokok yang tinggi itu (8a) atau pokok kelapa yang tinggi itu (ayat 8b). Dalam ayat 8a, kata inti frasa nama subjek ialah pokok dan penerangnya ialah frasa relatif yang tinggi itu. Dalam ayat 8b, frasa nama inti ialah pokok kelapa dan frasa relatif penerang ialah yang tinggi itu.  Sila lihat analisis yang berikut:

FN = inti FN + frasa penerang relatif + penentu belakang

FN = frasa inti FN + frasa penerang relatif + penentu belakang

Binaan frasa nama biasanya terdiri daripada Inti + Penerang, menurut hukum D-M, iaitu unsur yang diterangkan (D) harus mendahului unsur yang menerangkannya (M). Walaupun demikian, ada kalanya terdapat juga kecualiannya, iaitu unsur yang menerangkan (M) mendahului unsur yang diterangkan (D). Sila lihat contoh yang berikut:


Infrastruktur Boleh-Gubah sebagai Teknologi Infrastruktur Sumber Data Masa Hadapan

Untuk mendapatkan maklumat terkini, ikuti kami melalui Telegram

Teknologi infrastruktur boleh-gubah adalah kerangka untuk memperlakukan sumber peranti sebagai perkhidmatan dengan memisahkannya daripada sumber asal mereka. Sumber komputasi, penyimpanan dan rangkaian dipisahkan daripada lokasi sebenarnya dalam infrastruktur sumber yang dapat digabungkan dan dikendalikan oleh perisian melalui antara muka berasaskan web. Infrastruktur boleh-gubah ini menjadikan sumber pusat data dapat diakses seperti perkhidmatan awan dan berfungsi sebagai landasan bagi sistem awan persendirian serta hibrid.

Teknologi infrastruktur boleh-gubah menggunakan pendekatan yang lebih agresif untuk penggunaan sumber dengan memasukkan teknologi interkoneksi tambahan seperti Serial Attached SCSI (SAS), suis PCI ekspres, penstrim imej, dan lapisan komposisi perisian yang berkaitan. Sekiranya perlu, semua subsistem seperti komputasi, penyimpanan dan fabrik rangkaian dianggap sebagai komponen dalam satu “kumpulan sumber cecair“ dan “


Kerajaan Bersedia Menghadapi Fasa Peralihan Monsun

Kuala Lumpur – “Jabatan Meteorologi Malaysia (METMalaysia) telah memaklumkan tentang permulaan fasa peralihan monsun bermula pada 14 Mac 2022 dan dijangka berterusan hingga pertengahan bulan Mei 2022. Permulaan fasa ini menandakan berakhirnya monsun timur laut dan beralih ke barat daya yang telah bermula sejak 3 November 2021. Semasa fasa peralihan monsun, rantau negara akan menerima tiupan angin  lemah  dari  pelbagai  arah  yang menyebabkan kejadian  ribut  petir  dan  lazimnya  membawa  hujan  lebat  berserta  angin  kencang  dalam  jangka  masa  yang  singkat, iaitu selama satu jam hingga tiga jam,” demikian jawapan Menteri Alam Sekitar dan Air, Yang Berhormat Dato’ Sri Tuan Ibrahim Tuan Man ketika menjawab soalan daripada Yang Berhormat Dato’ Haji Che Abdullah Mat Nawi (Tumpat) berkenaan dengan persediaan yang telah direncanakan oleh pihak kerajaan pada masa ini bagi menghadapi fasa peralihan monsun.

Tambah beliau, peralihan monsun ini biasanya berlaku, terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak. Keadaan cuaca ini berpotensi menyebabkan banjir kilat dan kerosakan pada struktur yang tidak kukuh.

Tumpuan harus diberikan kepada keadaan sungai seperti fenomena arus deras, kejadian kepala air dan limpahan air sungai yang berpotensi boleh terjadi jika hujan lebat berlaku agak lama. Situasi sebegini boleh mengakibatkan banjir kilat, banjir lumpur dan kejadian tanah runtuh.

Beliau berkata, Jabatan Pengairan dan Saliran (JPS) turut mengeluarkan ramalan dan amaran banjir kepada orang ramai melalui Program Ramalan dan Amaran Banjir (PRAB) yang kini telah beroperasi penuh di negeri Kelantan, Terengganu dan Pahang. Maklumat daripada PRAB juga dapat membantu pasukan penyelamat untuk merancang dan menyelaras aktiviti yang berkaitan.

Mengulas lanjut tentang hal ini, pihak Kementerian Perumahan dan Kerajaan Tempatan juga telah mewujudkan satu jawatankuasa pasukan petugas bagi mengatasi masalah banjir kilat yang diketuai oleh Jabatan Kerajaan Tempatan dan dianggotai oleh pelbagai agensi seperti JPS, Jabatan Kerja Raya dan Pejabat Setiausaha Kerajaan Negeri. Jawatankuasa ini ditubuhkan bagi membincangkan dan mencari penyelesaian antara agensi untuk mengatasi masalah banjir kilat di kawasan yang terlibat. Jawatankuasa ini telah mengambil kira punca berlakunya banjir kilat seperti sistem perparitan yang telah uzur, rosak dan tidak sistematik.

Seterusnya, maklumat amaran banjir, status aras air sungai dan taburan hujan di seluruh Malaysia boleh diperoleh daripada laman sesawang https://publicinfobanjir.water.gov.my dan aplikasi MyPublicInfoBanjir yang boleh dimuat turun melalui Google Play Store atau Apple App Store.

Selain itu, dari segi penyebaran maklumat dan komunikasi pula, METMalaysia menggunakan pelbagai platform untuk menyebarkan maklumat dan amaran cuaca secara terus kepada semua pemegang taruh melalui faksimili, telefon, stesen televisyen Malaysia, khidmat pesanan ringkas, laman sesawang METMalaysia, aplikasi myCuaca, media cetak, dan media sosial seperti Facebook, Instagram dan Twitter. Maklumat daripada PRAB dan METMalaysia turut disalurkan kepada Pusat Kawalan Bencana Negara di bawah Agensi Pengurusan Bencana Negara untuk hebahan kepada orang awam.


KASA Laksana Pelbagai Pendekatan Tangani Banjir

Kuala Lumpur – “Berdasarkan kajian yang dilaksanakan oleh Jabatan Perangkaan Malaysia, jumlah kerugian keseluruhan akibat banjir yang berlaku di beberapa buah negeri di Malaysia pada penghujung tahun 2021 dan awal tahun 2022 bernilai RM6.1 bilion yang merangkumi kerugian kepada tempat kediaman, kenderaan, sektor pembuatan, premis perniagaan, dan sektor pertanian,” demikian jawapan daripada Menteri Kementerian Alam Sekitar dan Air (KASA), Yang Berhormat Dato’ Sri Tuan Ibrahim Tuan Man susulan daripada pertanyaan Yang Berhormat Tuan Nga Kor Ming (Teluk Intan) berkaitan dengan kerugian yang dihadapi oleh negara akibat banjir.

Menurut beliau, kejadian banjir besar yang berlaku baru-baru ini telah  merosakkan infrastruktur awam dan infrastruktur Jabatan Pengairan dan Saliran (JPS), termasuklah hakisan tebing sungai, kerosakan struktur hidrologi dan kolam takungan banjir yang dianggarkan berjumlah sebanyak RM640 juta.

KASA telah menyelaras semula peruntukan dalaman sedia ada bagi kerja pembaikan demi mengurangkan impak banjir di seluruh negara. Bagi kawasan yang terjejas akibat banjir yang memerlukan penyelesaian secara menyeluruh, kementerian akan memohon peruntukan jangka masa panjang melalui Rancangan Malaysia Lima Tahun di bawah kementerian.

Tambah beliau lagi, langkah ini diambil supaya setiap pendekatan struktur dan bukan struktur bagi menangani masalah banjir dapat dilaksanakan dengan mengambil kira faktor perubahan iklim pada peringkat perancangan, reka bentuk dan pelaksanaan projek melibatkan sektor air dan infrastruktur.

Bagi persoalan tentang langkah yang diambil oleh kerajaan bagi membolehkan negara bebas daripada bencana banjir yang diutarakan, Yang Berhormat Dato’ Sri Tuan Ibrahim Tuan Man memaklumkan bahawa jemaah menteri telah memutuskan untuk meningkatkan dan menyegerakan projek tebatan banjir dengan tambahan perbelanjaan sebanyak RM15 bilion untuk tempoh tahun 2023 hingga tahun 2030.

Sementara itu, bagi pelan induk jadual masa dengan tujuan mengurangkan risiko bencana banjir akibat perubahan iklim, KASA akan memasukkan faktor perubahan iklim dalam meningkatkan tahap perlindungan, iaitu Average Recurrence Interval (ARI) bagi setiap reka bentuk infrastruktur saliran dan pantai dari 100 tahun ARI kepada 200 tahun ARI.

Selain itu, KASA juga telah membangunkan satu kerangka pelan mitigasi jangka panjang 50 tahun secara berfasa yang akan bermula pada tahun 2023 bagi mengurangkan impak banjir dan peningkatan aras laut. Pelan mitigasi ini melibatkan projek tebatan banjir, saliran bandar, empangan, pengambilan tanah, struktur pelindung pantai yang berupaya melindungi daripada kenaikan air laut, banjir pantai, dan luruan ribut.


Pelihara Sungai Tanggungjawab Bersama – Raja Muda Perlis

Untuk mendapatkan maklumat terkini, ikuti kami melalui Telegram

Kangar – “Penduduk setempat perlu memainkan peranan yang amat besar dan bertanggungjawab untuk mencantikkan lagi tebing sungai masing-masing agar keindahan sungai tersebut akan membuatkan pihak lain berasa malu atau segan untuk mencemari sungai,” titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selepas berkenan berangkat menghadiri sesi kayuhan anjuran Majlis Agama Islam dan Adat Istiadat Melayu Perlis (MAIPs) bersempena dengan sambutan Hari Tindakan Sungai Sedunia, petang semalam.

Sebarang air sisa buangan, air basuhan dan air kumbahan perlu dirawat terlebih dahulu serta menggunakan sistem rawatan yang baik sebelum dialirkan ke sungai. Hal ini merupakan tanggungjawab yang amat besar oleh pihak berkuasa dalam memantau sebarang aktiviti yang tidak elok seperti membuang air sisa tertentu tanpa dirawat sehingga menyebabkan pencemaran tidak sihat terhadap sungai dan hidupan di dalam sungai.

DYTM Tuanku Raja Muda Perlis juga menyampaikan agihan zakat MAIPs bernilai RM700 secara tunai, beras dan bekalan makanan mentah kepada tiga buah keluarga asnaf terpilih di sekitar Kampung Utan Aji. Para penerima yang disantuni terdiri daripada Anor Sabri Baharom, Ku Ragimi Ku Razali dan Md Basri Zakaria.

Baginda turut berkenan merasmikan projek memproses ayam yang diusahakan oleh asnaf Kefli Saidin. Beliau menerima peruntukan Inisiatif Peningkatan Sosioekonomi Asnaf berjumlah RM3600 daripada MAIPs melalui Akademi Transformasi Asnaf MAIPs (ATAM) untuk membeli peralatan dan mesin memproses ayam bagi menjayakan perniagaannya.

Sementara itu, baginda turut berkenan meluangkan masa meninjau kerja pembinaan Kompleks Pentadbiran Kerajaan Negeri Perlis (Bangunan SUK Baharu), Mukim, Seriab yang dijangka siap pada 12 Julai 2022 ini.